**МОНГОЛ УЛСЫН** **ИХ ХУРЛЫН 2022 ОНЫ ХАВРЫН ЭЭЛЖИТ ЧУУЛГАНЫ БОЛОВСРОЛ, СОЁЛ, ШИНЖЛЭХ УХААН, СПОРТЫН БАЙНГЫН ХОРООНЫ**

**06 ДУГААР САРЫН 07-НЫ ӨДӨР /МЯГМАР ГАРАГ/-ИЙН ХУРАЛДААНЫ ТЭМДЭГЛЭЛИЙН ТОВЬЁГ**

|  |  |  |
| --- | --- | --- |
| **№** | **Баримтын агуулга** | **Хуудас** |
| 1. | Хуралдааны товч тэмдэглэл: | 1-2 |
| 2 | Хуралдааны дэлгэрэнгүй тэмдэглэл | 3-23 |
|  | **1**.Байнгын хорооны тогтоолын төсөл /Хаврын ээлжит чуулганы 10 дугаар сард хэлэлцэх асуудлын цаглавар батлах тухай/  2.Ерөнхий боловсролын сургууль, цэцэрлэг, дотуур байрны хүүхдийн хоол, хүнсний хангамж, хүртээмжийн тухай Боловсрол, шинжлэх ухааны сайдын мэдээлэл сонсох | 3-4  4-23 |

***Монгол Улсын Их Хурлын 2022 оны хаврын ээлжит чуулганы***

***Боловсрол, соёл, шинжлэх ухаан, спортын байнгын хорооны***

***06 дугаар сарын 07-ны өдөр /Мягмар гараг/-ийн***

***хуралдааны товч тэмдэглэл***

Боловсрол, соёл, шинжлэх ухаан, спортын байнгын хорооны дарга Г.Дамдинням ирц, хэлэлцэх асуудлын дарааллыг танилцуулж, хуралдааныг даргалав.

*Хуралдаанд ирвэл зохих 19 гишүүнээс 10 гишүүн хүрэлцэн ирж, 52.6 хувийн ирцтэйгээр хуралдаан 14 цаг 44 минутад Төрийн ордны “Их засаг” танхимд эхлэв.*

*Томилолттой: А.Адъяасүрэн, Ж.Мөнхбат, Ч.Ундрам, С.Чинзориг, Л.Энх-Амгалан;*

*Чөлөөтэй: Ц.Мөнхцэцэг, Н.Учрал.*

***Нэг.Байнгын хорооны тогтоолын төсөл*** */Хаврын ээлжит чуулганы 06 дугаар сард хэлэлцэх асуудлын цаглавар батлах тухай/*

Хуралдаанд Улсын Их Хурлын Тамгын газрын Хууль, эрх зүйн газрын Зөвлөхүүдийн албаны зөвлөх Р.Болормаа, мөн газрын Байнгын хорооны асуудал хариуцсан хэлтсийн Боловсрол, соёл, шинжлэх ухаан, спортын байнгын хороо хариуцсан хариуцсан ахлах зөвлөх Л.Лхагвасүрэн, мөн хэлтсийн референт А.Болортуяа нар байлцав.

Байнгын хорооны дарга Г.Дамдинням Байнгын хорооны тогтоолын төслийн талаар танилцуулав.

Тогтоолын төсөлтэй холбогдуулан Улсын Их Хурлын гишүүдээс асуулт, санал гараагүй болно.

**Г.Дамдинням:** “Монгол Улсын Их Хурлын 2022 оны хаврын ээлжит чуулганы 06 дугаар сард Боловсрол, соёл, шинжлэх ухаан, спортын байнгын хорооны хэлэлцэх асуудлын цаглавар батлах тухай” Байнгын хорооны тогтоолын төслийг батлах санал хураалт явуулъя.

Зөвшөөрсөн: 6

Татгалзсан: 4

Бүгд: 10

60.0 хувийн саналаар тогтоол батлагдлаа.

*Уг асуудлыг 14 цаг 48 минутад хэлэлцэж дуусав.*

***Хоёр.Ерөнхий боловсролын сургууль, цэцэрлэг, дотуур байрны хүүхдийн хоол, хүнсний хангамж, хүртээмжийн тухай Боловсрол, шинжлэх ухааны сайдын мэдээлэл сонсох***

Хэлэлцэж буй асуудалтай холбогдуулан Боловсрол, шинжлэх ухааны яамны Төрийн нарийн бичгийн дарга Л.Цэдэвсүрэн, мөн яамны Суралцагчийн хоол үйлдвэрлэл, үйлчилгээний хэлтсийн дарга Т.Түмэнжаргал, мөн хэлтсийн шинжээч Д.Цэндсүрэн, Санхүү, хөрөнгө оруулалтын газрын ахлах шинжээч Т.Билэг-Өрнөх, ахлах мэргэжилтэн Б.Дуламханд нар оролцов.

Хуралдаанд Улсын Их Хурлын Тамгын газрын Хууль, эрх зүйн газрын Зөвлөхүүдийн албаны зөвлөх Р.Болормаа, мөн газрын Байнгын хорооны асуудал хариуцсан хэлтсийн Боловсрол, соёл, шинжлэх ухаан, спортын байнгын хороо хариуцсан хариуцсан ахлах зөвлөх Л.Лхагвасүрэн, мөн хэлтсийн референт А.Болортуяа, Хяналт шалгалт, үнэлгээний газрын Хяналт шалгалтын хэлтсийн ажилтан Д.Отгонбаатар нар байлцав.

Боловсрол, шинжлэх ухааны яамны Төрийн нарийн бичгийн дарга Л.Цэдэвсүрэн Ерөнхий боловсролын сургууль, цэцэрлэг, дотуур байрны хүүхдийн хоол, хүнсний хангамж, хүртээмжийн тухай мэдээлэл хийв.

Мэдээлэлтэй холбогдуулан Улсын Их Хурлын гишүүн П.Анужин, Ё.Баатарбилэг, Т.Энхтүвшин, Б.Жаргалмаа, Г.Мөнхцэцэг нарын тавьсан асуултад Боловсрол, шинжлэх ухааны яамны Төрийн нарийн бичгийн дарга Л.Цэдэвсүрэн, мөн яамны Суралцагчийн хоол үйлдвэрлэл, үйлчилгээний хэлтсийн дарга Т.Түмэнжаргал нар хариулж, тайлбар хийв.

Улсын Их Хурлын гишүүн Б.Баярсайхан, П.Анужин, Г.Дамдинням нар үг хэлэв.

Улсын Их Хурлын гишүүд Ерөнхий боловсролын сургууль, цэцэрлэг, дотуур байрны хүүхдийн хоол, хүнсний хангамж, хүртээмжийн тухай Боловсрол, шинжлэх ухааны яамны Төрийн нарийн бичгийн дарга Л.Цэдэвсүрэнгийн мэдээллийг сонсов.

Байнгын хорооны хуралдаанаар 2 асуудал хэлэлцэв.

*Хуралдаан 1 цаг 10 минут үргэлжилж, 19 гишүүнээс 12 гишүүн хүрэлцэн ирж, 63.2 хувийн ирцтэйгээр 15 цаг 54 минутад өндөрлөв.*

**Тэмдэглэлтэй танилцсан:**

БОЛОВСРОЛ, СОЁЛ, ШИНЖЛЭХ

УХААН, СПОРТЫН БАЙНГЫН

ХОРООНЫ ДАРГА Г.ДАМДИННЯМ

**Тэмдэглэл хөтөлсөн:**

ХУРАЛДААНЫ ТЭМДЭГЛЭЛ

ХӨТЛӨХ АЛБАНЫ ШИНЖЭЭЧ Б.БАТГЭРЭЛ

**МОНГОЛ УЛСЫН** **ИХ ХУРЛЫН 2022 ОНЫ ХАВРЫН ЭЭЛЖИТ ЧУУЛГАНЫ БОЛОВСРОЛ, СОЁЛ, ШИНЖЛЭХ УХААН, СПОРТЫН БАЙНГЫН ХОРООНЫ06 ДУГААР САРЫН 07-НЫ ӨДӨР /МЯГМАР ГАРАГ/-ИЙН ХУРАЛДААНЫ ДЭЛГЭРЭНГҮЙ ТЭМДЭГЛЭЛ**

**Г.Дамдинням:** Боловсрол, соёл шинжлэх ухаан, спортын байнгын хорооны 2022 оны 6 сарын 7-ны өдрийн хуралдаанд ирвэл зохих 19 гишүүнээс 10 гишүүн ирсэн байна. Гишүүдийн ирц бүрдсэн тул хуралдаанаа эхэлье. Гишүүдийн ирцийг танилцуулъя. Амартүвшин гишүүн, Анужин гишүүн, Аубакир гишүүн, Баатарбилэг гишүүн, Баярсайхан гишүүн, Батшугар, Жаргалмаа, Г.Мөнхцэцэг, Ж.Чинбүрэн, Т.Энхтүвшин гишүүд хүрэлцэн ирсэн байна.

Хэлэлцэх асуудлаа танилцуулъя. Өнөөдөр Байнгын хороо хоёр хэлэлцэх асуудалтай байгаа.

Нэгдүгээрт, “Хаврын чуулганы 6 дугаар сард Боловсрол соёл шинжлэх ухаан, спортын байнгын хороогоор хэлэлцэх асуудлын цаглавар батлах тухай” Байнгын хорооны тогтоол батална.

Хоёрдугаарт, “Ерөнхий боловсролын сургууль, цэцэрлэг, дотуур байрны хүүхдийн хоол хүнсний хангамж хүртээмжийн тухай” Боловсрол, шинжлэх ухааны сайдын мэдээлэл сонсох гэсэн ийм хоёр асуудал хэлэлцэнэ.

Хэлэлцэх асуудал дээр өөр саналтай гишүүд байна уу? Байхгүй байна.

Хэлэлцэх асуудалдаа оръё.

**Нэг.Хаврын чуулганы 6 дугаар сард Боловсрол соёл, шинжлэх ухаан, спортын байнгын хорооны хэлэлцэх асуудлын цаглавар батлах тухай Байнгын хорооны тогтоолын төслийг хэлэлцье.**

Байнгын хорооны тогтоолын төслийг та бүхэнд уншиж танилцуулъя.

Монгол Улсын Их Хурлын Байнгын хорооны тогтоол. 2022 оны 6 дугаар сарын 7-ны өдөр

Монгол Улсын Их Хурлын 2022 оны “Хаврын ээлжит чуулганы 2022 оны 6 дугаар сард Боловсрол соёл, шинжлэх ухаан, спортын байнгын хорооны хэлэлцэх асуудлын цаглавар батлах тухай”

Монгол Улсын Их Хурлын тухай хуулийн 23 дугаар зүйлийн 23.2.1.14 дэх заалт, Монгол Улсын Их Хурлын чуулганы хуралдааны дэгийн тухай хуулийн 10 дугаар зүйлийн 10.6 дахь хэсгийг үндэслэн Байнгын хорооноос ТОГТООХ нь:

1.Монгол Улсын Их Хурлын даргын 2022 оны 5 дугаар сарын 30-ы өдрийн “Монгол Улсын Их Хурлын 2022 оны хаврын ээлжит чуулганы 2022 оны 6 дугаар сард хэлэлцэх асуудлын дараалал тогтоох тухай” 86 дугаар захирамжид заасан Боловсрол соёл, шинжлэх ухаан, спортын байнгын хорооны эрхлэх асуудлын хүрээнд хамаарах хууль, Улсын Их Хурлын бусад шийдвэрийн төслийг хэлэлцэх цаглаварыг хавсралтаар баталсугай.

2.Хэлэлцэх хугацааг хуульд тусгайлан заасан болон бусад Байнгын хорооны эрхлэх асуудлын хүрээнд өргөн мэдүүлсэн хууль, Улсын Их Хурлын бусад шийдвэрийн төсөлтэй хамт өргөн мэдүүлсэн Боловсрол соёл, шинжлэх ухаан, спортын байнгын хорооны эрхлэх асуудлын хүрээний хууль, Улсын Их Хурлын бусад шийдвэрийн төслийг хэлэлцэхэд энэ цаглавар хамаарахгүй.

3.Тогтоолын биелэлтийг хангаж ажиллахыг Боловсрол соёл, шинжлэх ухаан, спортын байнгын хорооны дарга Дамдиннямд, хэлэлцэх асуудлын бэлтгэл хангах, мэргэжил арга зүйн зохион байгуулалтын туслалцаа үзүүлэхийг Улсын Их Хурлын Тамгын газрын дарга Л.Өлзийсайханд үүрэг болгосугай гэсэн ийм тогтоолын төсөл байна.

Тогтоолын төсөлтэй холбогдуулан асуулт асуух гишүүд байна уу? Алга байна. Тогтоолын төсөлтэй холбоотой үг хэлэх гишүүд байна уу? Алга байна.

Байнгын хорооны тогтоолын төсөлтэй холбогдуулж үг хэлэх асуулт асуух гишүүд байхгүй байгаа учраас “Монгол Улсын Их Хурлын 2022 оны хаврын ээлжит чуулганы 6 дугаар сард Боловсрол соёл, шинжлэх ухаан, спортын байнгын хорооны хэлэлцэх асуудлын цаглавар батлах тухай” Байнгын хорооны тогтоолын төслийг баталъя гэсэн саналын томьёоллоор санал хураалт.

60 хувийн саналаар тогтоол батлагдлаа.

Дараагийн хэлэлцэх асуудалдаа оръё.

**Хоёр.Ерөнхий боловсролын сургууль, цэцэрлэгийн дотуур байрны хүүхдийн хоол хүнсний хангамж, бүтээмжийн тухай Боловсрол соёл шинжлэх ухаан, боловсрол, шинжлэх ухааны сайдын мэдээлэл**

Мэдээллийг Төрийн нарийн бичгийн дарга Цэдэвсүрэн танилцуулна. 2 дугаар микрофон ажлын хэсгийн.

**Л.Цэдэвсүрэн:** Улсын Их Хурлын эрхэм гишүүд, Боловсрол соёл, шинжлэх ухаан, спортын байнгын хорооны дарга болон гишүүддээ энэ өдрийн мэнд дэвшүүлье. Боловсрол, шинжлэх ухааны сайд Энх-Амгалан Тайландын Бангкок хотод гадаад томилолттой ажиллаж байгаа, Боловсрол шинжлэх ухааны дэд сайд Ганбаяр боловсролын салбарын төсвийн шинэчлэлийн ажлаар Увс аймагт бас томилолтой ажиллаж байгаа учраас өнөөдөр энэ хуралдаанд хүрэлцэн ирж амжсангүй.

Боловсролын салбарын хэмжээнд 992361 хүүхэд хоол хүнсний хангамжийн үйлчилгээг авч, улсын төсвөөс энэ үйлчилгээнд бид нарт зориулж санхүүжилт олгож байна. Сургуулийн өмнөх боловсролын үйлчилгээнд төрийн өмчийн цэцэрлэгт хамрагдаж байгаа 232203 хүүхэд, үүнээс 24 цагийн ажиллагаатай болон сувилал, тусгай цэцэрлэгт нийт 4288 хүүхэд хамрагдаж байгаа бөгөөд бид нар энэ хүүхдүүдийнхээ хоолны зардал 2022 онд улсын төсвөөс 54.7 тэрбум төгрөгийг төлөвлөн зарцуулалтыг хийж байна. Ерөнхий боловсролын сургуульд 714451 суралцагч суралцаж байгаагаас бага ангид 371480 хүүхэд, тусгай сургуулиудад 1700 үдийн хоолны үйлчилгээнд хамрагдаж байгаа.

Нийт суралцагчдын маань 50.2 хувь буюу сургуулийн үдийн хоолны үйлчилгээнд хамрагдаж байгаа эдгээр суралцагч нартаа улсын төсвөөс энэ онд 65.1 тэрбум төгрөгийн санхүүжилт төлөвлөөд, үүнийгээ 2021-2022 оны хичээлийн жилдээ зарцуулалтаа хийгээд явж байна.

Ерөнхий боловсролын сургуулийн дотуур байранд амьдарч байгаа 32576 хүүхдэд дотуур байрны хоолны үйлчилгээнд хамрагдаж төсвөөс 21.7 тэрбум төгрөгийг төлөвлөн зарцуулж байгаа. Эдгээр хүүхдүүдийн маань 25 мянга гаруй нь бол малчдын хүүхэд байдаг. Мэргэжлийн боловсрол сургалтын салбарын байгууллагуудын дотуур байранд өнөөдрийн байдлаар энэ өнгөрсөн хичээлийн жилд 5103 хүүхэд суралцсан. Энд бол улсын төсвөөс 3.9 тэрбум төгрөгийг дотуур байрны хоолны зардалд төлөвлөөд зарцуулалт хийлээ. Нийлбэр дүнгээрээ дээд талын 992361 хүүхдэд 145.4 тэрбум төгрөгийг хоол, хүнсний бүтээгдэхүүнд нь зарцуулаад явж байна.

Боловсрол, шинжлэх ухааны яамнаас хүүхдүүдийн хоолны илчлэгийг сайжруулах, хүүхдүүдэд нас насанд нь тохирсон илчлэг сайтай хоол олгох зорилгоор бид нар 2012 оноос хойш олон төрлийн судалгаа хийж хоолны мөнгийг нэмэгдүүлэх асуудлыг хөөцөлдөж шийдвэрлэсэн. 2019 онд тухайн 2012 онд мөрдөгдөж байсан норматив зардлаа 50 хувиар нэмэгдүүлж батлуулсан байгаа. Гэсэн хэдий боловч энэ батлагдсан зардал маань хүүхдийн хоол хүнснээс авах илчлэг шим тэжээлийн зөвхөн 45-50 хувийг нь л хангаж байна гэсэн ийм судалгаа бас гараад байгаа. Үүнийг бид нар цаашид нэмэгдүүлж, 2-3 дахин нэмэгдүүлэх ийм зайлшгүй шаардлагатай байна гэсэн судалгаануудыг бас хийж байгаа.

Батлагдсан норматив зардлаар олгож байгаа энэ хоол хүнсний чанар, хүртээмжийг сайжруулахад бид нар сургууль, цэцэрлэгийнхээ эцэг, эхийн хяналтыг сайжруулах, эцэг, эх, асран хамгаалагч нарыгаа бас энэ чиглэлийн мэдлэг мэдэгдэхүүнтэй болгох, мөн хүүхдүүдэд олгож байгаа хоол хүнсийг цахим хэлбэрээр хянах боломжийг нь бас бүрдүүлээд цахим технологийг цэцэрлэг, сургуулийн хоол хүнсдээ нэлээн оруулж ирж байгаа.

Өнөөдөр хүчин төгөлдөр мөрдөгдөж байгаа Ерөнхий боловсролын сургуулийн хоол үйлдвэрлэл, үйлчилгээний тухай хуульд төрийн болон орон нутгийн өмчийн сургуулийн хоол үйлдвэрлэлд хэрэглэх хүнсний бүтээгдэхүүн, түүхий эдийг тухайн орон нутгийн өмчит төсөвт үйлдвэрийн газар уг нь нийлүүлэх ёстой. Үүнийгээ нийлүүлэхдээ Худалдан авах ажиллагааны тухай хуульд заасны дагуу хэрэгжүүлэх ёстой. Гэвч өнөөдрийн байдлаар судалгаагаар сургууль, цэцэрлэг, дотуур байрны хүнсний хангамжийн 35 хувийг нь гэрээт иргэд буюу малчид, тариаланчдаас, 50 хувийг нь буюу үйлдвэрээс, 15 хувийг нь зах болон худалдааны төвөөс нийлүүлж байгаа. Тэгэхээр орон нутагт төсөвт үйлдвэрийн газар байхгүй, ихэнхдээ л энэ бол төрийн болон Орон нутгийн өмчийн худалдан авах ажиллагааны хуулиар энэ нь зохицуулагдаад яваад байгаа нь магадгүй Ерөнхий боловсролын сургуулийн хоол үйлдвэрлэл үйлчилгээний тухай хууль маань орон нутагт бас бүрэн утгаараа хэрэгжиж чадахгүй байна гэсэн ийм дүгнэлтийг хийж байгаа.

Зарим орон нутагт хүнсний түүхий эд, бүтээгдэхүүн нийлүүлэх тендерт орох аж ахуйн нэгж бас хомстолтой, иргэд хувь хүнийхээ хувьд энэ худалдан авах ажиллагааны тендерт орох боломжгүйгээс болоод шууд иргэнтэй гэрээ байгуулах, эсхүл тухайн орон нутгийн зах болон худалдааны төвөөс бараа бүтээгдэхүүнүүдийг нийлүүлж байгаа нь яг баталгаат чанартай бүтээгдэхүүн нийлүүлж байна уу, үгүй юу гэдэг дээр бас эргэлзээ үзүэх ийм хандлага бол гараад байна.

Нийслэлийн хэмжээнд бол цэцэрлэгийн хоол хүнс, түүхий эдийн хангамжийг орон нутгийн өмчит аж ахуйн тооцоот дөрвөн үйлдвэрийн газар нийлүүлж багйаа. Энэ нь бол Нийслэлийн Засаг даргын захирамжаар дээрх газрууд нь тухайн нийслэлийн хэмжээнд үйл ажиллагаа явуулж байгаа ерөнхий боловсролын сургуулийн үдийн хоолонд хүнсний түүхий эдийг нийлүүлэх ийм гэрээтэй.Энэ гэрээнийхээ дагуу бүтээгдэхүүнийг бол нийлүүлээд явж байгаа. Гэвч энэ газрууд нь өөрийн орлогоос санхүүждэг, мөн орон нутгийн төсөвт бол орлого бүрдүүлж ажилладаг тул ерөнхийдөө гар дамжуулах ч юм уу, бид нарын хэллэгээр бол ченж маягийн ийм үйлчилгээ явуулах хандлагууд бас гараад байгаа. Тийм учраас бид нар энэ газруудтай холбоотой түүхий эдийг нь чанартай байлгах, хорогдол аль зэрэг их гарч байна, батлагдсан төсөвт өртөгт маань энэ бараа бүтээгдэхүүнүүд маань нийцэж байна уу, үгүй юу болж байна уу, үгүй юу гээд нэлээн олон асуудлууд гардаг. Яг сургууль, цэцэрлэгүүдээс энэ чиглэлийн гомдол санал хүсэлтүүд бас яаманд удаа дараа ирээд, энэ бол ер нь тасрахгүй л яваад байна.

Хүүхдийн хоол хүнсэнд тухайн орон нутгийн хүнс үйлдвэрлэгчдийг дэмжиж гарал үүслийн баталгаатай хүнсний түүхий эд, бүтээгдэхүүнийг нийлүүлэх талаар уг нь хуульд заасан. Орон нутагт хүнсний хангамжийн талаар болон ханган нийлүүлэлт, худалдан авалтын оновчтой тогтолцоо бас бүрэн бүрдээгүй, үнийн хөөрөгдөлт хэт их үүсдэг бараа бүтээгдэхүүний хомстлоос шалтгаалаад цөөхөн нэр төрлийн хүнсний түүхий эдийг өнөөдөр бас цэцэрлэг, ерөнхий боловсролын сургуулиудад бол нийлүүлсээр байна. Хүүхдийн хоол хүнсний хангамж, хүртээмжийг сайжруулахад стандартын шаардлага хангасан хоол үйлдвэрлэлийн байр, мэргэжлийн хүний нөөцийг бүрдүүлэх асуудал хэдийгээр яамнаас энэ дээр бол тодорхой ажлуудыг хийгээд төсөв мөнгө төсөвлөгдөөд зохицуулалтад нь бид нар нэлээн далайцтай ажил хийгээд байгаа ч гэсэн энэ бол тулгамдсан асуудал хэвээр байсаар л байна өнөөдөр.

Ерөнхий боловсролын сургуулийн үдийн хоолны үйлчилгээнд яг хүүхдийн хоол хийдэг хоол зүйч, тогооч, туслах, тогооч зэрэг 1600 гаруй хүмүүсийг бид нар бас бэлтгэж ажиллуулж байгаа. Гэхдээ энэ маань бага ангийн сурагчдын маань үдийн хоол идэж байгаа хүүхдүүдийн тоотой харьцуулахад бол 220 хүүхдэд нэг ажилтан ногдохоор ийм тооцоо гараад байгаа. Эд нарыг бас нэмэгдүүлэх зорилгоор 2022 ондоо бол тоо нэмэгдүүлэх, 2023 оны төсвийн төсөлд бол тодорхой хэмжээний орон тоо нэмэх асуудлыг бас төлөвлөөд ингээд явж байгаа. 2023 оноос эхлээд бид нар дунд ангидаа, 2024 оноос эхлээд ахлах ангийн хүүхдүүдэд Улсын Их Хурлаас баталсан тогтоолын дагуу үдийн хоол өгөх ёстой. Энэ үдийн хоолны үйлчилгээнд хамруулах ажлын бэлтгэл хангагдаад явж байгаа хэдий ч бас тодорхой бэрхшээл асуудлууд бол тулгараад тулгарсаар байгаа.

Ерөнхий боловсролын сургуулийн хоол үйлдвэрлэлийн орчныг сайжруулах, зориулалтын гал тогоотой болгох, техник тоног төхөөрөмжийг нь шинэчлэх, иж бүрэн болгох, хоол зүйч нарыг бэлтгэх, тогооч нарыг бэлтгэх, ялангуяа багш нарт бас энэ талын мэдлэг мэдээлэл олгох, эцэг эх, асран хамгаалагч нарт тодорхой мэдлэг мэдээлэл олгох зорилгоор бол нэлээн олон төрөлт арга хэмжээ авч байгаа. Олон улсын байгууллагуудын санхүүгийн дэмжлэг болон бас олон улсын байгууллагуудын туршлагыг бол энэ салбарт нэвтрүүлэхээр ингээд төсөл хөтөлбөрүүд санаачлаад эхнээсээ бол КОЙКА-гийн төсөлд дэмжлэг аваад ингээд явж байна. Бид нар энийгээ цааш нь улам үр дүнтэй болгох талаар улсын төсвийн санхүүжилтийг бас үр дүнтэй шийдвэрлэх талаар ингээд яамнаас тодорхой арга хэмжээг Засгийн газраас аваад хэрэгжүүлж байгаа.

Монгол Улсын Ерөнхийлөгчийн санаачилсан Монгол Улсын эрүүл аюулгүй хүнсний бүтээгдэхүүн үйлдвэрлэхтэй холбоотой Их Хурлын тогтоолын төсөлд бас нэлээн сайн хамтарч ажиллацгаасан бид нар. Цэцэрлэг, ерөнхий боловсролын сургуулийн үдийн хоол, дотуур байрны хүүхдийн хоол болон мэргэжлийн сургалт үйлдвэрлэлийн төвийн суралцагчдын дотуур байрны хоолны иж бүрэн судалгааг сая энэ төсвийн шинэчлэлийн хүрээнд улсынхаа бүх 21 аймагт ажиллахдаа давхар судалгаанууд хийж ажиллаж байгаа. Үнэхээр аргагүй л хоолны мөнгийг нэмэх ёстой, бараа бүтээгдэхүүний нэр төрлийг нэмэгдүүлэх ёстой гэдэг нь саяын орон нутагт ажилласан судалгаагаас бас гарч ирж байгаа. Энэ дээрээ тулгуурлаад Ерөнхийлөгчийн санаачилсан Улсын Их Хуралд өргөн барьчихсан байгаа тогтоол дээр саяын дөрвөн төрлийн хоолны үнийг нэмэгдүүлэх, ингэж нэмэгдүүлснээрээ эцэг, эхтэй бас зардлыг хуваалцах ямар боломж байна гэдгийг судалж шийдвэрлэхээр ингээд Засгийн газарт үүрэг өгөхөөр ийм заалтыг бас оруулчхаад байгаа.

Олон улсын байгууллагын болон гадаадын энэ хөтөлбөр, төслүүдийн хүрээнд хийсэн судалгаа, доноруудын бид нарт бас зөвлөж байгаа зөвлөмжүүд ерөнхий боловсролын сургуулийн үдийн хоолны зардлыг өртөгт тооцсон байдлаар нь тооцож батлах нь хамгийн зөв гэсэн ийм зөвлөмжүүдийг өгч байгаа. Эхлээд өртгийн тооцооллыг нь маш зөв гарга, өртгийн тооцооллыг зөв гаргахаасаа айж эмээх шаардлага байхгүй. Магадгүй өнөөдрийн батлагдчихсан байгаа норматив зардал чинь нэмэгдэнэ гэж үзэж байгаа. Тэгэхээр бид нар цаашид энэ ерөнхий боловсролын сургуулийн үдийн хоолны зардлыг өртөг тооцсон байдлаар нь тооцож батлах, төр хувийн хэвшлийн хамтын ажиллагааг дэмжих, чанар аюулгүй байдлын шаардлага хангасан түүхий эд бүтээгдэхүүнийг нийлүүлэх, хүүхдийн нас биеийн онцлогт тохирсон илчлэг, шим тэжээлтэй хоол хүнсний үйлчилгээг хүргэх нөхцөлийг бүрдүүлэхээр ингээд бас төсөл хэрэгжүүлэх, судалгааны ажлаа нарийвчлах ажлуудыг бол хийж байна.

Өнөөдөр ерөнхий боловсролын нийт сургуулийн 30 хувь нь зориулалтын бус, стандартын шаардлага хангахгүй, хүчин чадал нь хүрэлцэхгүй байгаа энэ нөхцөлд энэ сургуулиудын дунд нэгдсэн кластер байгуулах асуудлыг бас судалж байгаа. Аймаг орон нутаг болон нийслэлд хагас бэлэн боловсруулсан бүтээгдэхүүнийг бий болгох, нийлүүлэх, кластер буюу дундын гал тогоог байгуулах ийм боломжуудыг бол бас судалж байна. Орон нутагт хүнс үйлдвэрлэгчдийг дэмжих яг энэ сургалтын байгууллагын хүүхдэд зориулсан хоол хүнсэнд хүүхдэд зориулав гэсэн шошго хийх боломжууд нь юу байна, үүнийг үйлдвэрлэгч нартайгаа бас хэрхэн яаж хийх вэ гэдэг асуудлуудыг судалж байгаад холбогдох магадгүй татварын дэмжлэг үзүүлэх ийм асуудлууд бол байгаа. Энийг бол судалж цааш нь хэрэгжүүлэхээр бол ажиллаж байна.

Сургуулийн хоол үйлдвэрлэл, үйлчилгээнд ажиллах мэргэжилтэй хүний нөөцөө бол хэдийгээр ингээд 2020, 2021 онд, 2022 онд бэлдээд байгаа ч гэсэн бид нарын бас энэ хүний нөөц бэлтгэх дээр зөвхөн хүнээ бэлдэхээсээ илүү тэр хүмүүсийн цалин хөлс, нийгмийн баталгаатай холбоотой асуудлыг эргэж үзэхгүй бол тогооч нарын цалин 450-500 мянган төгрөгийн хооронд байхад яг сургууль, цэцэрлэгт тогоочоор ажиллах хүмүүсийн маань нөөцөөс илүү чанартай болж чадах уу, үгүй юу гэдэг дээрээ бас судалгаа хийж, энэ талын асуудлуудаа сайжруулах ажлыг бол төлөвлөөд хийж байгаа. Суралцагчдад, хоол шим тэжээлийн боловсрол олгох өөрсдөд нь, эцэг, эх, асран хамгаалагчдыг бас энэ талын ойлголт мэдээлэлтэй болгох. Тэд нарыг сургуулийн болон цэцэрлэгийн хоол, хүнсний чанар илчлэгийн үйл ажиллагаанд татаж оролцуулах, олон нийтийг соён гэгээрүүлэх чиглэлд төрийн болон төрийн бус байгууллагуудыг бол татаж оролцуулж хамтран ажиллах энэ ажлууд маань хийгдэж байна. Энийгээ үргэлжлүүлж цааш нь бол чанаржуулах түвшинд бол ажиллана.

Хүүхдийн хоол хүнсний хангамж, хүртээмж, хүртээмж, чанар аюулгүй байдалд хөндлөнгийн болон дотоодын хяналтыг бол илүү сайжруулах, яг энэ хяналт шинжилгээ мониторингийнхоо дүнд цаашид авах арга хэмжээнүүдээ илүү бодитой чанартай болгох тал дээр дорвитой арга хэмжээнүүд авна гэж төлөвлөөд ингээд ажиллаж байгаа. Тэгээд эрхэм гишүүдээсээ гарсан асуулт болон санал зөвлөмжүүдийг хүүхдүүдийн хоол хүнсний аюулгүй байдал, хүртээмжийн асуудал дээр бол яам, Засгийн газрыг илүү ажиллана гэдэгтээ бол итгэлтэй байна. Тэгээд та бүхнийхээ асуултад хариулж саналыг сонсъё. Баярлалаа.

**Г.Дамдинням:** Баярлалаа, Цэдэвсүрэн даргад. Өнөөдрийн хуралдаанд оролцож байгаа ажлын хэсгийн бүрэлдэхүүнийг танилцуулъя. Боловсрол, шинжлэх ухааны яамны Төрийн нарийн бичгийн дарга Цэдэвсүрэн, тус яамны Суралцагчийн хоол үйлдвэрлэл үйлчилгээний хэлтсийн дарга Түмэнжаргал, тус яамны Хөрөнгө оруулалтын хэлтсийн дарга нар Нансалмаа, тус яамны Санхүү, хөрөнгө оруулалтын газрын ахлах шинжээч Билэг-Өрнөх, тус яамны Суралцагчийн хоол үйлдвэрлэл үйлчилгээний хэлтсийн шинжээч Цэндсүрэн, тус яамны ахлах мэргэжилтэн Дуламханд гэсэн ийм бүрэлдэхүүнтэй ажлын хэсэг ирсэн байна.

Танилцуулга мэдээлэлтэй холбогдуулан асуулт асуух асуулттай гишүүд нэрсээ өгнө үү. Г.Мөнхцэцэг гишүүнээр тасалъя. Анужин гишүүн.

**П.Анужин:** Баярлалаа. Хэд хэдэн асуулт байна. Сургууль дундын нэгдсэн гал тогоотой болох энэ хувилбарыг бол бид нар цаашаа маш сайн богино хугацаанд судалж дэмжих ёстой. Яагаад гэвэл энэ бодит байдлаас урган гарч ирж байгаа ийм шийдэл байхгүй юу. Үнэхээр бид нар бүх сургуулиуд дээр гал тогоо байгуулах гэж судалж явлаа тийм ээ? Энэ тэгээд зай, талбайн хувьд ч гэсэн, хөрөнгө оруулалтын хувьд ч гэсэн маш хүндрэлтэй. Тийм учраас энийг одоо судалж байна гэж ярих биш, ер нь энийг бол маш хурдтайгаар бас шийдэх тал руу нь явах нь бол зүйтэй гэж ингэж бодож байна.

Дараагийн нэг асуулт, сурагчдын Үдийн хоол хөтөлбөрийг хэрэгжүүлэхэд манай үндэсний хоол үйлдвэрлэгч нартай ер нь та нар хэр уулздаг вэ? Би яагаад энэ асуултыг асууж байна гэхээр энэ хууль маань өөрөө төр хувийн хэвшил хамтарч хуулийг хэрэгжүүлнэ гэж хуулийн заалт нь байдаг. Энэ ч үүднээсээ бас энэ асуудал дээр санаа чилээж явдаг, хөөцөлдөж явдаг гишүүний хувьд үндэсний хэд хэдэн үйлдвэрлэгчдэд санал тавьж үзсэн юм. Тэд нар ерөөсөө маш хойрго байдаг юм байна лээ. Сурагчдын хоол хүнсэн дээр хамтарч ажиллах тухай энэ саналыг бол ерөөсөө нээлттэй биш, ийм ханддаг юм байна лээ. Тэгэхдээ яам тамга, энэ улсын бодлогынх нь зүгээс та нар ер нь ийм уулзалтуудыг хэр хийж байсан бэ? Тэдний хандлагын талаар би бас асуумаар байна.

Бид нар энэ инфляцтай уялдуулж хүүхдийн хоолны төсвийг нэмнэ гэдэг, бид нар ч нэмсэн. Гэхдээ энийг хэчнээн нэмээд энэ түрээсийн гал тогооноос салаагүй цагт бид нар хэдэн ч хувиар, хэдэн ч төгрөг нэмээд энэ бол хүүхдүүдэд хор л болж очно. 1500 төгрөг арай гэж бид нар Их Хурал дээр нэмсэн. 1500 төгрөгийн чинь 50 хувиас илүү нь өнөөдөр татвар, түрээсэндээ явж байгаа. Өнөөдөр Монгол Улсын энэ эрүүл мэнд, ялангуяа хорт хавдрын судалгаагаар хүүхдийн хорт хавдрын өвчлөл маш ихэссэн байна. Үүний үндсэн шалтгаан ер нь юу вэ? Ер нь монгол хүмүүс яагаад хорт хавдраар тодорхой эрхтний хорт хавдраар дэлхийд тэргүүлээд байгаа юм? Энэ амьдралын буруу хэв маяг, хоолны дадал зуршил, багаасаа авч байгаа буруу хэв маяг гэдгийг хэн бүхэн өнөөдөр дуугарч ярьж байна. Тэгвэл энэ хаанаас хэрэгжиж эхэлдэг юм. Сургууль цэцэрлэгээсээ хэрэгжиж эхэлдэг. Тэгэхээр хоол зүйч бид нар бэлдээгүй юм байна лээ. Ер нь өнөөдрийг хүртэл хүрэхгүй байгаад байгаа тийм ээ? Та нар бүгдээрээ мэдэж байгаа. Тэгээд эмч нарыг дүйцүүлнэ гэж байгаа юм. Энэ эмч нараа дүйцүүлж хоол зүйч болгох ажил маань одоо хэр явцтай явж байна. Эд нар маань ер нь нэг нүүр улайхгүй хэмжээнд, сургууль маань одоо юу өгвөл сайн юм гэдгээ интернэтээр уншаад байх биш, нэг хүний амнаас ангайж хараад байх биш, сургууль бүр хүүхдээ бодсон ирээдүйн монгол хүний эрүүл мэндийн эх суурийг бодсон хоолыг зөвлөөд өгчихдөг хоол зүйчтэй хэзээ болох ийм чиг хандлага байна вэ гэдгийг бас асуух гэж байгаа юм. Эдгээр асуултад хариулт аваад тэгээд тодруулга хийе.

**Г.Дамдинням:** Ажлын хэсгийн 2 дугаар микрофон, Цэдэвсүрэн даргаар хариулъя.

**Л.Цэдэвсүрэн:** Анужин гишүүний асуултад хариулъя. Бид нар энэ хоол үйлдвэрлэл гэдгээсээ илүүтэй яг хүүхдэд хэрэгцээтэй хүнсний бүтээгдэхүүн үйлдвэрлэдэг, ялангуяа сүү, сүүн бүтээгдэхүүн үйлдвэрлэдэг байгууллагынхантай бол нэлээн уулзалт хийж байсан өмнө нь. Ер нь энэ уулзалт бол тасалддаггүй, олон жил. Гэхдээ юун дээр очоод гацчихдаг юм бэ гэхээр нийлүүлэлт дээрээ. Нийлүүлэлт нь яагаад гэхээр магадгүй сүү, сүүн бүтээгдэхүүн үйлдвэрлэж байгаа компани шууд сургууль цэцэрлэгт нийлүүлэлтээ хийж чаддаггүй. Одоо нийслэл гэхэд тэр заавал тэр дөрвөн байгууллагаар дамжих ёстой. Хөдөө, орон нутагт гэхэд заавал тендер явах ёстой болчхоод байгаа. Энэнийхээ гажуу талыг засаж өгөөч гэдэг хүсэлтүүд энэ үйлдвэрлэгч нараас бол удаа дараа тавьдаг.

Бид нар энэ жилээс бас өөр нэг хувилбар нэлээн судалж үзэж байгаа. Юу вэ гэхээр мэргэжлийн боловсрол сургалт одоо манай яаманд хүрээд ирлээ. Улсын хэмжээнд үйл ажиллагаа явуулж байгаа энэ МСҮТ болон политехник коллежуудын судалгааг хийгээд сая бүх орон нутгуудаар яваад үзэхээр эд нартай бүгд дээр нь хоол зүйч, тогооч бэлдэж байна. Хоол зүйч, тогооч нар бэлдэж байна. Тэгэхээр энийг бид нар сургуулийн үдийн хоол цэцэрлэгийн хоол руу татаж оролцуулж салбар хоорондынхоо бас уялдааг нэлээн хангах нь зөв юм байна гээд. Тэнд аягүй олон хүүхдүүд тогоочоор бэлтгэгдээд гараад байгаа мөртөөсөө хэзээ ч нөгөө сургууль, цэцэрлэг дээр очиж тогоо ч хийдэггүй. Хоол зүйч нар нь бас адилхан юм байна. Бүгдээрээ л нэг хоолны газар, цайны газар ресторан ч юм уу ингээд явчихдаг. Тэгээд энэ оноос ирэх хичээлийн жилээс энийг нэлээн өөрчилж аймаг дээр суман дээр нийслэлд байгаа МСҮТ, политехник коллежуудын хоол зүйч, тогооч нарыг энэ ерөнхий боловсролын сургуулиуд руу татаж оролцуулах гээд.

Хоёрт нь, бид нар сая хөдөө орон нутгаар яваад ингээд улсын хэмжээний судалгаа хийж байхад бид нар үдийн хоол, үдийн хоол гэсээр байгаад дунд ахлах ангийнхаа хүүхдүүдийн хоолны асуудлыг бүр орхичихсон байна. 6-12 дугаар ангийн хүүхдүүдэд юу идэж ууж байгаа нь вэ гээд судалгаа хийхээр үдийн цай нь байхгүй болчихсон болохоор нөгөө хэдийнх нь хоол ундны асуудал, цаашлах юм бол багш, ажилчдын өдрийн хоолны асуудлууд нь бүгд байхгүй болчхож. Яагаад гэхээр сургууль дээр байгаа, хоол хийж байгаа нэг тогооч хоёр туслахууд бол ерөөсөө 300, 400, 800 хүүхдийнхээ үдийн хоолыг хийгээд л чүүтэй чамай бараг л дуусаж байна. Тэгээд энэ дээр бол бас тэр аймагт нь байгаа, нийслэлд байгаа МСҮТ, политехник коллежуудыг ер нь нэлээн 9 сарын 1-нээс татаж оролцуулж үйл ажиллагааг нь явуулъя гэдэг ийм төлөвлөлтүүдийг бас хийж байгаа. Энийг бас яаман дээрээ бас нэлээн сайн ярьж байгаа.

Эмч нарыг хөрвүүлж хоол зүйч бэлдэнэ гээд. Түрүүн би мэдээлэлдээ бас тоо хэлсэн. Тэгэхдээ яг ингээд сургуулийн хоол зүйч, сургуулийн тогооч, цэцэрлэгийн тогооч гээд ингээд хүнийг бэлдэхээр бэлтгэгдэх сонирхолтой хүмүүс байгаа боловч яг цаанаа бол цалин голоод хийхгүй байна. Дээрээс нь нийгмийн баталгааг нь бид нар бас хангаж чадахгүй байна тэр хүмүүсийг. Сая бол энэ онд бид нар төсвийн шинэчлэл гэж хэлж байгаад ярьж байгаа ч гэсэн яг үнэндээ бол багш ажилтныхаа цалин хөлс, нийгмийн баталгааг л их сайн хангаж эхэлж байна шүү дээ. Тэгэхээр энэ дээр бол Хөдөлмөр, нийгэм хамгааллын яамтайгаа хамтраад ТҮ-гийнхний цалин хөлсийн асуудлыг ярьж байгаа ч гэсэн тодорхой үр дүнд бас хүрч чадахгүй байна.

Кластерын хувьд бол бид нар сургууль дундын гал тогоо буюу аймаг дээр хагас бэлэн бүтээгдэхүүн үйлдвэрлэдэг кластерыг яаж байгуулах вэ, байгуулах боломж нь юу байна, нийслэлд бас яг ийм хагас бэлэн бүтээгдэхүүн үйлдвэрлэдэг төвүүдийг байгуулах боломж юу байна гэдгийг нэлээн сайн судалж байгаа. Энийг бол нэлээн цааш нь ер нь аваад явна гэж л төлөвлөж байгаа. Дутуу юу байвал манай багийнхнаас хариулна.

**Г.Дамдинням:** Анужин гишүүн тодруулъя.

**П.Анужин:** Нэмээд нэг асуулт байна. Орон даяар ер нь махны асуудал нэлээн хурцадмал тавигдаж эхэлж байна. Тэгээд энэ хүүхдүүдийн махны асуудал яг хаанаас шийдэгдэж байна? Дөрвөн байгууллагаар хот дамжиж байгаа шүү дээ. Тэр дөрвөн байгууллага хаанаас авч байна махаа гэдгийг нэгдүгээрт маш тодорхой хариулаад өгөөрэй.

Хоёрдугаарт би бас нэг санал тавих гэсэн юм. Энэ асуудал маань ингээд нэг улирлын ч юм уу, энэ хуулийг хэрэгжүүлэх ажлын хэсгээр шийдэгдэхгүй юм байна. Ерөөсөө ингээд зуун задгай байгаад байна. Тийм учраас бас өмнө нь байгуулагдаж байсан ажлын хэсгийг сунгаж ажиллуулж өгөх талаар би Байнгын хорооны даргад санал хүргүүлж байна. Тэгээд энэ махны асуудлыг нэг тодорхой хариулаад өгөөч.

**Г.Дамдинням:** Манай Анужин гишүүний ахалж байсан ажлын хэсэг энэ дээр нэлээн их идэвхтэй ажиллаад бас үр дүн гаргаад яваад байсан. Тэгээд бид нар бас тайланг нь авчихсан байгаа. Энэ мэдээллийг сонссоны дараа Байнгын хорооноос шийдвэр гаргахдаа хэдүүлээ ярилцаж байгаад шийдвэр гаргачихъя. Ажлын хэсгийн 2 дугаар микрофон.

**Л.Цэдэвсүрэн:** Махны нийлүүлэлтийг бол түрүүний нийслэлийн хэмжээнд жоохон хатуухан хэлэхэд ченжийн гар дамжиж байна гэж хэлж байгаа нь зүгээр яах вэ, хувь хүнээс болон аж ахуй нэгж байгууллагаас авч байгаа ч гэсэн бид нар шалгалт хийгээд яг очоод үзэхээр яах аргагүй л мэргэжлийн хяналтын буюу эсвэл хүнсний аюулгүй байдлын шинжилгээнд орчихсон гэрчилгээ үзүүлээд л тэгээд аваад байгаа. Ихэвчлэн хүнсний захуудаас бол махыг бол авч байгаа юм байна лээ, нийслэл бол. Аймгуудын хувьд сая бүгдээрээ яваад үзээд ингээд явсан аймаг болгоныхоо тайланг яаман дээрээ ярихаар яг л аймгийнхаа хүнсний захаас, эсвэл хүүхдүүдийн ээж, аав, малчдаас. Тэгэхдээ тэрийгээ авахдаа заавал аймаг дээрээ ч юм уу авчирч шинжилгээгээ хийлгээд шинжилгээгээр баталгаажсан махаа аймгийн хэмжээнд бол авч байна, сумууд. Малчдаас авч байна, ээж, аавуудаас авч байна, хүнсний захаас нь авч байна. Гурван субъектээс авч байна.

**Г.Дамдинням:** Баатарбилэг гишүүн.

**Ё.Баатарбилэг:** Ерөнхий боловсролын сургуулийн хоол үйлдвэрлэл, үйлчилгээний тогтоолын хэрэгжилтийг нэгэнт ярьж байгаа юм. Одоо Монгол Улсын Ерөнхийлөгч бас энэ хүнсний хангамжийг нэмэгдүүлэхтэй холбоотой улс орон даяар хүнсний ногоо, хүнсний аюулгүй байдал гээд нэлээн томоохон ажлууд эрчимжиж байна л даа. Тэгэхээр энэ Улаанбаатар хотод бол зовлонтой байх. Хөдөө орон нутаг, сумуудад сумын сургууль, дотуур байрны хоол гээд, сумуудад Ерөнхийлөгчийн гаргасан энэ санаачилгын дагуу Их Хурлаас баталсан тогтоолыг хэрэгжүүлэхтэй холбоотой, би бас Улсын Их Хурлын чуулганы хуралдаан дээр хэлж байсан.

Тухайн сумын аж ахуйн нэгж байгууллагууд, аймгийнх нь аж ахуйн нэгж байгууллагууд сум орон нутагтаа төмс хүнсний ногоо тариалах, тэрийг нь яг эрүүл төмс хүнсний ногоогоор сум орон нутгийнхаа хэрэгцээг хангах тал дээр бол төр засгаас дэмжих хэрэгтэй. Жишээлэхэд сумын сургуулийн үдийн хоол, цайнд хэрэглэж байгаа, дотуур байрны хоолонд хэрэглэж байгаа хүнс, нарийн ногоо хэд хонож байж Улаанбаатар хотоос суманд очих вэ? Хэд хонож байна гэдэг нь асуудал байхгүй юу. Тэгэхээр энэн дээр Засгийн газар дээр та бүхнээс оруулж байгаа санал юм юу байгаа, Хөдөө, аж ахуйн яам ямархуу маягтай яаж байгаа юм бол доо. Сумын сургуулиуд сумын дотуур байр, дотуур байрууд бол голдуу суманд л байгаа шүү дээ. Аймгийн төвүүдэд цөөхөн. Дотуур байрны хүүхдүүдийнхээ хоолыг сумын сургуулийнхаа үдийн цай, хоолонд сумандаа төмс, хүнсний ногоо тариалаад тэрнээс нь аж ахуйн нэгжүүд нь ч тариалаад хэрэгцээгээ хангах.

Нөгөө талаар ерөнхий боловсролын сургуулиуд өөр өөрсдийнхөө жижигхэн эзэмшил газрууд дээр хүлэмж байгуулаад төмс, хүнсний ногооныхоо тодорхой хувийг бас ашигладаг байсан шүү дээ. Дээхэн үед бол сургуулийн аж ахуйн газруудтай, сургуулиуд өөр өөрсдийнхөө бас туслах аж ахуйтай энэ тэр байсан. Энэ боломж талаас нь та бүхэн судалж байгаа юм байна уу? Ялангуяа хөдөө орон нутагт бол газрын боломжтой учраас сумын сургуулиуд туслах аж ахуй хөгжүүлэх маягаар, тэгээд намар нь хүүхдүүдээ намрын ажил болгоод сургуулийнхаа хэрэгцээний төмс, хүнсний ногоогоо авчихдаг. Тэгээд сургуулийнхаа хэрэгцээний жижигхэн зоорьтой, ингээд нэг жижигхэн аж ахуй дэргэдээ аваад явчихдаг байвал төсөвт чинь бас хэмнэлттэй байж магадгүй юм шиг байгаа юм.

Мэдээж улс орон даяар нэгэн зэрэг адилхан хэрэгжүүлэхэд боломжгүй, суманд аймагт хэрэгжүүлэх л боломжтой харагдаад байгаа байхгүй юу. Тэгэх юм бол хүүхдийн хоол тэжээлийн чанартай төмс, хүнсний ногоогоор хангах гэдэгтэй бас нэлээн уялдаад л явчих л санагдаад байх юм. Энэ дээр зүгээр бодож төлөвлөж байгаа юмнууд байна уу, үгүй юу? Малтай ч байсан шүү дээ, сургуулиуд бол. Өөрсдийн туслах аж хуй малтай, тэрнээсээ дотуур байрныхаа хоол хүнсийг хангачихдаг. Тэгэхээр энэн дээр салбарын уялдааг хангах маягтай нэг жоохон юм хийчихвэл бас зүгээр байж магадгүй юм шиг байгаа юм. Та бүхэн судалж байгаа юм байна уу, үгүй юу, тодруулж л асууя.

**Г.Дамдинням:** Ажлын хэсгийн 2 дугаар микрофон, Цэдэвсүрэн дарга.

**Л.Цэдэвсүрэн:** Баатарбилэг гишүүний асуултад хариулъя. Ерөнхий боловсролын сургуулийн хоол үйлдвэрлэл, үйлчилгээний тухай хуульд яг үнэхээр төрийн болон орон нутгийн өмчийн сургууль, цэцэрлэг маань сургуулийн хоол үйлдвэрлэлд ялангуяа хүүхдүүдийн үдийн цайнд хэрэглэх, дотуур байрны хүүхдүүдийн хоолонд хэрэглэх хүнсний бүтээгдэхүүн, түүхий эдийг орон нутгийн өмчит төсөвт газар уг нь орон нутгаасаа нийлүүлэх ийм хуультай. Тэгээд судалгаа хийгээд үзэхээр яг энийг ингэж биечилж дагнаж эрхэлдэг тийм орон нутгийн одоо биеэ даасан байгууллага бол хөдөө орон нутагт ховорхон юм байна лээ.

Өнөөдрийн байдлаар ерөнхий боловсролын сургуулиуд дэргэдээ сая таны хэлдэг шиг дээр үед бол хажуудаа туслах аж ахуйтай, ядахдаа л хөдөлмөрийн хичээлээ хийхдээ туслах аж ахуй дээрээ дадлага хийдэг ч юм уу, газар зүйн хичээлийг хийдэг байсан нь бүгд нөгөө сургуулиуд аж ахуйн үйл ажиллагаа эрхлэхийг хориглоод, тэр нь бараг байхгүй алга болчихсон. Тэгээд сая хөдөө, орон нутгаар яваад судалгаа хийхэд МСҮТ-үүдийн дэргэд харин ийм дадлагын баазууд бол нэлээн их байна. Тэгээд бид нар энэ Мэргэжлийн сургалт, үйлдвэрлэлийн төвүүдийн дэргэдэх энэ туслах аж ахуй, дадлагын газрууд маш олон төрлийн хүлэмжүүд байна лээ. Энэ хүлэмжүүдийг нэлээн өргөжүүлэх, энэ МСҮТ болон политехник коллежийг хүүхдийн хоол хүнсний бүтээгдэхүүн нийлүүлэх ажиллагаанд нэлээд татаж оролцуулъя гэсэн ийм төлөвлөлт хийж байна.

Хоёр дахь гол юм маань сая хэлсэн Улсын Их Хурал өргөн баригдсан байгаа Монгол Улсын Ерөнхийлөгчийн санаачилсан ийм тогтоолын төсөлд бид нар бас хэд хэдэн зүйл заалтуудаа оруулаад өгсөн байгаа. Мэргэжилтэн хүмүүсээ яаж бэлдэх вэ, яаж энэ төсөвт өртөгтэй холбоотой уялдаагаа хангах вэ гээд нэлээн олон асуудлуудыг тусгаж өгсөн.

Гуравт нь болохоор одоо Улсын Их Хуралд хэлэлцэгдэж эхлэх гэж байгаа боловсролын салбарынхаа хууль тогтоомжийн шинэчлэлд бас энийгээ оруулаад ингээд явж байгаа.

**Г.Дамдинням:** Энхтүвшин гишүүн асуулт асууя.

**Т.Энхтүвшин:** Ерөнхийд нь энэ хүүхдийн хоолны зардлыг 2-3 дахин нэмэгдүүлэхийг бас дэмжиж байгаа юм. Яг хэдэн төгрөг болчихвол энэ хоолны чанар, илчлэг нь болох гээд байгаа юм. Энийг бас нэг тодорхой хариулж өгөөч. Яг хэдэн төгрөг болбол болох гээд байгаа юм бэ гэдэг дээр нэг хариулт өгөөч.

Хоёрдугаарт нь, энэ мэдээж Төр, хувийн хэвшлийн түншлэлийн тухай хууль явж байгаа. Энэ хоолны асуудлыг ч гэсэн төр, хувийн хэвшлийн түншлэлээр хийгээд явах нь маш зөв. Сум, орон нутагт яаж зохион байгуулах юм бэ? Энэ төр, хувийн хэвшлийн түншлэлээр.

Дараагийн асуудал болохоор сургуулиуд энэ гуанзаа түрээсэлдэг, нэг орлого олдог ийм арга хэрэглэл болгочхоод яваад байгаа юм. Ер нь тэгээд аливаа аятайхан гуанзтай хүн бол төр, хувийн хэвшлийн түншлэлээр хийж чадах тийм аж ахуйн нэгж, байгууллагад нь ингээд үйл ажиллагааг нь бүрэн даатгаад өгч болдоггүй юм уу? Заавал энэ сургуулиуд түрээсийн зардал авах тийм хэрэг бас байгаа юм уу? Ингээд түрээсийн зардал аваад байхаар нөгөө аж ахуйн нэгж байгууллагуудын чинь хүүхдэд өгдөг илчлэг норм, нөгөө орц, нормууд нь л багасаад байна шүү дээ. Тийм учраас энийг тэр түрээсэлж байгаа аж ахуйн нэгж, байгууллагууд нь тоног төхөөрөмжийн шинэчлэл ч байдаг юм уу, эвдэрсэн, гэмтсэн тэр зүйлийг нь хариуцдаг ч гэдэг юм уу, ариун цэврийг нь хариуцдаг ч гэдэг юм уу, ингээд төр, хувийн хэвшлийн түншлэлээр хийгээд явбал нэг болмоор юм шиг харагдаад байгаа юм. Тэгэхгүй бол түрээс нэхээд захирал нь түрээсийн гэрээ гэж байгуулаад. Тийм учраас энийг түрээслээд байхгүй, төр, хувийн хэвшлийн түншлэлээр хийчих тэр компанид нь үнэ төлбөргүй харин өгөөд чанар, илчлэгийг нь нэмээд явчих нь бас зөв байх гэсэн ийм бодолтой байж байна. Энэ хэд дээр асуултдаа хариулт аваадахъя.

**Г.Дамдинням:** Ажлын хэсгийн 2 дугаар микрофон, Цэдэвсүрэн дарга.

**Л.Цэдэвсүрэн:** Энхтүвшин гишүүний асуултад хариулъя. Өнөөдөр ердийн цэцэрлэгийн хүүхдийн хоолны үнэ 2475 төгрөг байгаа. Энэ маань нөгөө нийт хүүхдийн маань авч байгаа илчлэгийн 48-хан хувь гээд ингээд тоон судалгаа гаргачихсан байдаг. Энийг бид нар судалгаагаар ингээд яг хүүхэд бүрэн илчлэгтэй хоолоо идэх юм бол 5100 төгрөг болох ёстой юм байна гээд. Ерөнхий боловсролын сургуулийн хүүхдийн үдийн хоол 1500 төгрөг байгаа. Энийг бол судалгаа хийгээд үзэхээр 4600 төгрөг, 3400 төгрөг болгох ёстой. Тэгэхдээ энэ маань бол яг эцсийн дээд цэг маань бас биш ээ. Ер нь л хүүхдэд тодорхой хэмжээний илчлэгтэй хоол өгөхөд ядахдаа 3400 төгрөг болгох ёстой юм байна гээд.

Дотоор байрны хүүхдийн хоолны мөнгө маань 3475 төгрөг байгаа. Үүнийг бол 11000 руу оруулах. Дотуур байрны хүүхдийн хоолны мөнгө бол яагаад ч хүүхэд өдөрт гурван удаагийн хоол идэхэд ийм хэмжээний зардлаар мөн хоол идэх боломж байхгүй. Тухайн хүүхдэд гурван удаагийн хоол өгөхөд 11000 төгрөг бол зайлшгүй хэрэгтэй юм байна гээд. Мэргэжлийн сургалт, үйлдвэрлэлийн төвийн дотуур байрны хүүхдүүдийн хоолны мөнгө одоо бол 3000 төгрөг байгаа. Энэ чинь насанд хүрчихсэн хүүхдүүд гэсэн үг. 15-18 насны хүүхдүүд л дээ. Эд нарт илчлэг сайтай хоол өгөхөд бол ядахдаа 12300 төгрөг болох ёстой юм байна гэсэн ийм судалгаанууд гарчихсан байгаа. Тэгэх юм бол хүүхдүүдийн хоолны илчлэг бол тодорхой хэмжээгээр бас хангагдах боломж нь бүрдэх юм байна гээд.

Дараагийн таны нэг асуулт байна. ЕБС-ийн түрээсийн асуудлуудыг хөнддөг гээд. Одоогийн байгаа Хоол үйлдвэрлэлийн хуулиар бол сургуулиуд дээр бид нар түрээс ажиллуулахыг хуулиараа хориглочихсон байгаа. Тийм учраас ямар ч сургуулиуд дээр үдийн хоол хэрэгжиж эхэлсэн ерөнхий боловсролын сургуулиуд дээр бол түрээсийн асуудал ерөөсөө байхгүй. Байгууллагуудыг түрээсэлж тэндээсээ илүү ашиг хүртдэг ч юм уу, ийм асуудлууд бол байхгүй байгаа.

Сая хөдөө орон нутгаар яваад, нийслэлд ч гэсэн олон удаагийн уулзалт хийхэд сургуулиуд харин энийгээ илүү их буцааж сэргээж өгөөч гэсэн хүсэлт тавьж байна лээ. Бид нар бага хэмжээний ч гэсэн булан тохойгоо түрээсэлчих юм бол ядахдаа 6-12 дугаар ангийн хүүхэддээ халуун цай, ойр зуурын жижигхэн идэх зүйл, багш нар маань ч гэсэн ирээд нэг халуун цай уудаг, жоохон ч гэсэн сэндвич, юу байдаг юм идэх тийм боломж бүрдүүлмээр байна, тэгэхээр энэ түрээсийн асуудлыг эргэж баталж өгөөч гэсэн тийм хүсэлт тавьж байна лээ. Тэгэхдээ энэ бол яах вэ сургуулиудаас гарч байгаа хүсэлт. Бид нар энэ дээр бас судалгаануудаа үргэлжлүүлж бол хийнэ.

**Г.Дамдинням:** Энхтүвшин гишүүн тодруулъя.

**Т.Энхтүвшин:** За тэгээд, нэмэхийг бол дэмжиж байгаа. Ер нь жоохон нэмж байж төр, хувийн хэвшлийн түншлэлээр хийж байгаа аж ахуйн нэгж байгууллага нь ч гэсэн тодорхой ашигтай ажиллах ёстой. Ингэж байж үйл ажиллагаа бас жигдрэх болов уу гэж бодож байгаа. Монгол Улсын хэмжээнд 330 сум байж байна. 330 суман дээр нэг, нэг сургууль байж байгаа, дагалдуулаад дандаа дотуур байр гэж байгаа юм. Ер нь түрүүний өөрийн чинь яриад байдаг мах ч гэдэг юм уу, хүнсний бүтээгдэхүүн нийлүүлэхдээ заавал аймаг, орон нутгийн лабораториор шинжлүүлээд буцаагаад сум, орон нутаг дээр бас малаа, махаа өгдөг тийм юм бол байхгүй л дээ. Ер нь тэгээд сумын хүнсний бүтээгдэхүүн бол сумынхаа хүнсний дэлгүүр, дээр нь малчдаас шууд махаа аваад л шууд хэрэглэж байгаа шүү дээ. Тэгж л тийм байдлаар явж байгаа юм. Ер нь тэгээд хараад байхад мал.

**Г.Дамдинням:** Дахиад 1 минут, Энхтүвшин гишүүн.

**Т.Энхтүвшин:** Мал, мах гэхээсээ илүүтэй говийн бүсийн сумуудад бол хүнсний ногооны асуудал нэлээн хүндрэлтэй байдаг. Хоолны үнийг өсгөж байгаа, өндөр үнээр бүтэж байгаа энэ асуудлууд нь говьд өөрөө хүнсний ногоо өндөр үнээр очдогтой холбогдуулаад энэ хүүхдийн бас илчлэг норм бас багасаад байгаа байхыг үгүйсгэх аргагүй. Тийм учраас түрүүн Баатарбилэг гишүүний хэлдгээр төмс, хүнсний ногоог нь тэр сургууль нь тариад байх нь хаашаа юм, ер нь бол тэр хүнсний хангамжийг сайжруулах хөтөлбөрийн хүрээнд аль болохоор суманд нь бас хувийн хэвшлийн байгууллага ч гэдэг юм уу, төр, хувийн хэвшлийн түншлэлээр хоолыг нь нийлүүлж байгаа тэр компаниудыг төмс, хүнсний ногоо тариалах ийм бололцоо боломжийг нь Боловсролын яамнаас Хүнс, хөдөө аж ахуйн яамтай хамтарч байгаад олгож өгвөл энэ бас хангагдах бүрэн бололцоо боломж байгаа гэдгийг бас хэлмээр байна. Баярлалаа.

**Г.Дамдинням:** Жаргалмаа гишүүн асуулт асууна.

**Б.Жаргалмаа:** Баярлалаа, та бүхнийхээ өдрийн амгаланг айлтгая. Ерөнхийдөө сая гишүүд маань бүгдээрээ л нэг л саналыг яриад байх шиг байна тийм ээ. Бүгдээрээ үндэснийхээ үйлдвэрлэлийг дэмжих, хүүхдүүдээ амин дэмээр баялаг шим тэжээллэг хоол хүнсээр хангах тэр боломж хаана байна вэ гэж. Сая бас Нийгмийн болгон байнгын хороон дээр бид нар Хорт хавдрын өвчлөлийн нөхцөл байдлын тухай урьдчилан сэргийлэлтийн тухай мэдээллийг сонслоо. Энэ дээр юу яригдсан бэ гэвэл бас бид хүүхдүүддээ эрүүл хоол өгч байна уу, үгүй юу гэж. Сая Эмээлтийн махны асуудал яригдсанаас шалтгаалаад бид нар одоо хиам, зайдсаа идэж чадахаа байчихсан ийм итгэлгүй болчихсон энэ цаг мөчид бас Нийгмийн бодлогын байнгын хороон дээр би Эрүүл мэндийн сайд Энхболдоос асуулга асуулт асуусан. Өөрөөр хэлэх юм бол хүүхдүүдийн хоол хүнсний аюулгүй байдал дээр эрүүл мэндэд нөлөөлж байх хэсэг дээр та хяналт тавьж чадаж байна уу гэсэн. Энийг Боловсролын яам хариуцна гэсэн. Боловсролын яам, Эрүүл мэндийн яам Мэргэжлийн хяналтын газартайгаа хамтраад өнөөдөр хоол үйлдвэрлэлийн үйлчилгээ, хүнсний хангамжийг нь хариуцаж байгаа, хяналтыг нь хариуцаж байгаа. Орон нутгийн өмчит төсөвт байгууллагынхаа хяналтыг хийгээд Байнгын хороон дээр болоод Их Хуралд мэдээлэл өгөөч ээ. Эд нарыг хамтад нь та бүхэн бас нэг ийм ажлыг хийгээч гэдэг ийм чиглэлийг өгөх санал байна, дарга аа.

Нөгөөтээгүүр бас Нийслэлийн түр хорооны хурал дээр Их Хурлын дарга маань оролцож юу хэлсэн бэ гэвэл биологийн багш нар маань сургуулийнхаа орчныг бас ашиглаад мод үржүүлгийн газар ажиллуулаад модныхоо үрсэлгээг бас зарж борлуулж ашиг олох тэр боломж байгаа шүү гэдэг саналыг хэлсэн. Яг үүнтэй нэгэн адил саналыг л би хэлэх гэсэн юм. Өөрөөр хэлэх юм бол ерөнхий боловсролын сургуулиуд маань хөдөө орон нутагт ч тэр, нийслэлд ч тэр боломжит талбайдаа ногоо тариалах, эргээд түүнийг ашиг тэр боломжийг нь ер нь бид эрх зүй гэдэг юм уу, журмаар зохицуулаад нээж өгвөл яасан юм. Эргээд нөгөө давсан орлогоо бид нар өөрөө өөрсдөө ашиглах тэр боломж байдаг. Сургууль маань ч гэсэн тодорхой хэмжээний орлоготой болох, эргээд хүүхдүүд маань амьдралд суралцах тэр боломж нь нээгдэх юм биш үү гэдэг энэ саналыг бас давхар хэлэхийг хүсэж байна.

Хоёрдугаарт, Ерөнхийлөгчийн санаачилгаар Улсын Их Хурал маань тогтоол батлах гэж байна. Би Их Хурлын гишүүн болсон даруйдаа юу хэлж байсан бэ гэвэл сүү үйлдвэрлэгчид маань өнөөдөр сүүгээ нийлүүлж байна, хүүхдүүдээ эрүүл хүнсээр эрүүл кальциар баялаг сүүн тэжээлтэй болгоё, сүүгээр хангая гэдэг энэ саналыг тавьж байсан. Хөдөө аж ахуйн сайд Мэндсайханд бас санал тавьж байсан. Ингэх юм бол үйлдвэрлэгчдээ дэмжинэ, хүүхдүүд маань амин дэмтэй сүүгээрээ өөрсдийгөө амин дэмээр хангах боломжтой юм байна гэдэг. Тэгвэл одоо Ерөнхийлөгчийн энэ тогтоол дээр бид нар бас яг ажиллаад сүү үйлдвэрлэгчдийг дэмжээд энэ зохицуулалтыг хийх бүрэн боломж байгаа юм биш үү гэдэг энэ саналыг хэлэх гэсэн юм. Хүүхдүүд маань кальциар баялаг амин дэмтэй, хуурай сүү биш, жинхэнэ сүү хэрэглэх юм бол бас эрүүл бойжих тэр боломж нь нээгдэнэ. Энэ саналыг хэлэх гэсэн юм.

Ер нь бол Хоол үйлдвэрлэлийн тухай хуультай болсноороо бид нар юу болсон бэ гэхэд хүүхдүүдийн өсөлтөд шууд нөлөөлж байгаа гэдэг ийм судалгаа мэдээллийг авдаг. Тэгэхээр энэ дээрээ илүүтэй яаж амин дэмээр баяж баялаг хоол хүнс хангах вэ, тэр дундаа сүүг урамшуулал олгож байгаа энэ цаг мөчид бид нар энэ бодлогоо зохицуулаад ажиллах бүрэн боломж байгаа мэт харагдаж байна. Ийм саналууд хэлэх гэсэн юм. Та асуултад бас хариулж болно.

**Г.Дамдинням:** Жаргалмаа гишүүн үг хэлчихлээ. Г.Мөнхцэцэг гишүүн асуулт асууя.

**Г.Мөнхцэцэг:** Сургууль, цэцэрлэг, дотуур байрны сурагчдын хоол хүнсний асуудалтай холбоотойгоор, ялангуяа зардал одоо маш бага байгаа учраас хүүхдүүдийн маань өсөх бойжих, тэгээд ер нь эрүүл мэндэд ямар нэгэн байдлаар нөлөөлж байна гэдэг судалгаа бол их зөв зүйтэй судалгаа. Энийг нэмнэ гэдэг тал дээр бол ингээд ярьж байгаа нь бас цаг үеэ олсон асуудал гэж ингэж бодож байгаа. Өмнөх парламентын хугацаанд бол бас сурагчдын Үдийн цай байсныг эмэгтэй гишүүд ялангуяа санаачилга гаргаж ингэж явж байж бас “хоол” болгоод ингээд авсан. Зардлыг тодорхой хэмжээгээр нэмсэн ч гэсэн өнөөдрийн энэ байгаа байдалтай харьцуулахад бол хаанаа ч хүрэхгүй байгаад байгаа гэдгийг бол бас ойлгож байгаа. Тэгээд ирэхээр энэнтэй холбоотойгоор хоёр, гурван асуулт байгаад байна л даа. Жишээлбэл одоо ингэж байна, нийт сургуулийн 30 хувь нь зориулалтын бус, стандартын шаардлага хангахгүй, ийм хүчин чадал нь хүрэлцэхгүй байгаа сургууль дундын гал тогоог бий болгоё гэсэн ийм санал санаачилгыг гаргаж цаашаа хэрэгжүүлмээр байна гэж ярьж байгаа юм байна л даа. Ийм жишиг тооцоо юмнууд байна уу? Яг гаргасан зүйл юу байна? Одоо ингээд яваад ирэхээр хэчнээн сургууль дундын гал тогоотой болох юм? Ялангуяа хөдөө, орон нутагт энэ маань өөрөө бас яг үр дүн гарах уу, үгүй юу? Цааш нь авч хэрэгжүүлэх шаардлагатай байгааг сүүл дээрээ та бүхэн маань ингээд тусгасан байна л даа.

Хоёрдугаарт, хүүхдийн хоолны норматив зардлыг эцэг, эх, асран хамгаалагчтай хуваалцах зарчмыг баримтална гэчихсэн байна л даа. Энэ өөрөө одоо бас хэр үндэслэлтэй байна? Энэ дээр та хэд маань бас гаргасан санаа оноо юу байна гэдгийг асуугаадхъя гэж ингэж бодсон юм. Тэгээд бас энэ хүүхдүүдийнхээ бид нар хоол, зарим ер нь бол ингээд хүүхдүүдэд оногддог энэ хувьсах зардал өөрөө ийм бага байдаг учраас хүүхдүүд маань ихэвчлэн дандаа л ширхгийн хоолоор хооллоод байх шиг шаардаад байдаг юм л даа. Өдрийн хоол нь. Нэгдүгээрт дандаа л хоёрдугаар хоолоор ч юм уу, бууз, хуушуур, пирошки ч гэдэг юм уу, ихэвчлэн ийм хоол идсэн л гээд хүүхдүүд маань харьж очдог л байх л даа. Тэгэхээр энэ хүүхдүүд маань яг дуртай хоолоо идэж байна уу, үгүй юу, өдрийнхөө бол хэдэн хүүхдүүдийн маань хэдэн хувь нь иддэг юм, хэдэн хувь нь иддэггүй юм байна гэсэн, яг ийм судалгаа гаргасан зүйл байна уу? Зарим нэг айлын хүүхдүүд бол яг хоолоо идэх гэж иддэг хоол сайхан байдаг гэсэн судалгаанууд байдаг. Зарим хүүхдүүд бол огт иддэггүй гэсэн ийм байдалтай гэр орондоо очдог ч бас талууд бий. Тэгэхээр энэ дээр манай яамныхан эрүүл мэндийн чиглэлээр нь судалгаа хийж үзсэн зүйл байна уу, үгүй юу гэж ингэж асууя гэж бодсон юм.

Эрүүл мэндийн сайд нэг ийм тушаал гаргасан санагдаж байна. Сахарын агууламж өндөртэй ундаа жүүс нарийн боов, печень, чихрийг сургуулийн орчинд худалдаалахыг хориглосон гэсэн ийм заалт. Ийм тушаал гаргаж байсан. Энэ өөрөө одоо яг хэрэгжиж чадаж байна уу, үгүй юу? Хэрэгжихгүй л байгаа болов уу л гэж ингэж бодогдож байна. Энэ хэдэн асуултад нэг хариулт аваадахъя.

**Г.Дамдинням:** Ажлын хэсгийн 2 дугаар микрофон, Цэдэвсүрэн дарга хариулъя.

**Л.Цэдэвсүрэн:** Мөнхцэцэг гишүүний асуултад би сүүлээс нь хариулчихъя. Тэгээд манай хэлтсийн дарга бас хариулна. Хүүхдүүдийн үдийн хоолонд зориулаад яг ямар хоол хийж байна, ямар хоолыг өгөх ёстой вэ гэдэг дээр бид нар Эрүүл мэндийн яамтай хамтраад судалгаа хийж байгаад нэгдүгээр ангийн хүүхэд хоёр, гурав ингээд нас, насных нь менюнүүдийг нь бол бүгдийг нь гаргачихсан. Үүнийгээ тэгээд мэдээж бүх улс орон даяараа сургуулиуд руугаа өгч байгаа. Үүний хяналтыг яаж хийж байна гэхээр боловсролын нэгдсэн мэдээллийн систем буюу ESIS системээрээ бид нар хянаж байгаа. Хяналтаа яаж хийж байгаа юм бэ гэхээр, магадгүй одоо ESIS систем рүүгээ орлоо, өнөөдөр нийт төдөн хүүхэд хоол идэхээс төд идсэн байна, нөхцөл байдал нь ийм байна гээд энэнийхээ хяналтыг мөн эцэг эхэд нь тухайн сургууль сургуулийн эцэг, эхийн хяналтыг нэвтрүүлэх тийм боломжийг нь бас цахимаар олгож өгч байгаа. Тэгээд ерөнхий боловсролын сургуулийн үдийн хоолны үйл ажиллагааны цахим систем гэдгийг нэвтрүүлчихсэн. Энэ дээрээ манай ESIS буюу мэдээллийн систем дээр эцэг, эхийн тусгай булан. Тэгээд ээж, аавууд тэрэн рүү бол шууд ордог. Тэрэн дээр нь бид нар “үдийн хоол” гэдэг нэг цэс гаргаад өгчихсөн. Үдийн хоол гэдэг цэс. Тэгээд үдийн хоолны цэс дотор нь өнөөдөр Мягмар гараг, өнөөдөр танай хүүхдийн хоолонд ийм цэс байгаа юм байна, тэгэхдээ хүүхэд ингэж идсэн үү, идээгүй юу гэдгийг эцэг, эх нь хянадаг ийм систем рүү бол ямар ч байсан орчхоод явж байгаа. Тэгэхдээ энэ маань шинэ систем.

Сая бол хичээл сургалтынхаа үйл ажиллагааг танхимаар эхлүүлсэнтэй холбогдуулаад ер нь бол үдийн хоолыг идэхгүй байна гэдэг асуудал аягүй багассан. Хүүхдүүд бол хоолоо идэж байгаа. Магадгүй зүгээр тухайн хоолонд дургүй ч юм уу, янз янзын тийм бага иддэг ч юм уу, бүр идэхгүй тийм тохиолдлууд гарч байгааг үгүйсгэхгүй л дээ. Тэгэхээр энэ дээрээ бол нөгөө системээрээ ингээд хяналт хийгээд яваад байгаа юм. Энийгээ бол 2022-23 оны хичээлийн жилдээ илүү сайжруулаад мэргэжлийн хяналтын байгууллага буюу Эрүүл мэндийн яамыг татаж оролцуулж бас энэнийхээ хандалтыг энэ системийнхээ өөрчлөлтийг илүү сайжруулна гэж үзэж байгаа. Тэгээд ээж, аавууд нь бас үдийн хоолны энийг үзэхээсээ гадна таны хүүхдийн үдийн хоол ийм хоол өгчихье, энэ болж байна уу, болохгүй байна уу, сэтгэл ханамж чинь ямар байна вэ гээд үнэлгээ өгдөг шүү дээ. Тийм систем рүү оруулчихсан.

Одоо хичээлийн жил дуусах арай болоогүй, дөнгөж нэг, хоёрдугаар ангийн хүүхдүүд маань амарч байна. Тэгээд энэ хичээлийн жилээ дуусгаад бид нар энэ дээрээ бол нэлээн сайн анализ хийж, шинэ хичээлийн жилээ эхлэхдээ бол тодорхой хэмжээний ажлуудыг хийнэ. Энийгээ хийхдээ бас зөвхөн нэг ингээд зураг тавиад тавьчихгүй байгаа. Таны хүүхдүүд өнөөдөр ийм хоол өгөхөд ийм илчлэгтэй байгаа юм, энийг идсэнээрээ ийм илчлэгтэй болох юм шүү гэдгийг нь бас гаргаж өгч байгаа болохоор энэ маань нөгөө талаасаа ээж аав, эцэг эх, асран хамгаалагчид хүүхдийн хоолны илчлэгтэй холбоотой үдийн хоолтой холбоотой бас нэлээн тийм мэдлэг мэдэгдэхүүн олгох бас нэг алхам болж байгаа. Тэгээд энийгээ бол бид нар нэлээн сайжруулаад цааш нь бол бодит ажил болгоод тогтмолжуулах дээрээ бол сайн ажиллах юм байгаа юм. Дараагийнх нь манай Түмэнжаргал дарга хариулъя.

**Г.Дамдинням:** Ажлын хэсгийн гуравдугаар микрофон, Боловсрол, шинжлэх ухааны яамны Суралцагчийн хоол үйлдвэрлэл, үйлчилгээний хэлтсийн дарга Түмэнжаргал асуултад хариулъя.

**Т.Түмэнжаргал:** Мөнхцэцэг гишүүний асуултад хариулъя. Судалгааны талаар ярилаа. Ер нь бол та бүхэн мэдэж байгаа, хууль батлагдаад хэрэгжиж эхлээд сая 2021 оны 9 сарын 1-нээс л үндсэндээ үдийн хоолоо өгч эхэллээ шүү дээ. Тэгэхээр бид нар өмнөх судалгаануудыг харахад хоол тэжээлийн судалгаа гээд хүн амын нийт улсын хэмжээний хүн амын судалгаанд 6-11 насны хүүхдийн л эрүүл мэндийн судалгааны хоол, шим тэжээлийн эхний тийм асуултууд байдаг юм байна лээ. Яг энэ ерөнхий боловсролын сургууль буюу сургуулийн хүүхдүүдэд 1-12 дугаар ангийн хүүхдийн хоол, шим тэжээлийн байдал ямар байгаа юм, эрүүл мэндийн байдал ямар байгаа юм гэсэн онцгойлсон чиглэсэн тийм судалгаа яг манай улсад одоо байхгүй байгаа юм. Зүгээр энд тэнд сургуулиуд ч юм уу, НЭМҮТ ч юм уу, жижиг, жижиг газруудыг хэсэгчлэн хэсэгчлээд авчихсан судалгаа байгаа боловч яг үндсэн бид нар дээр яг энэ 1-12 дугаар ангийн хүүхдийн хоол, шим тэжээл, эрүүл мэндийн судалгаа Эрүүл мэндийн яаманд ч байхгүй, манай яаманд ч байхгүй байгаа. Тэгэхээр бид нар хамтраад энэ жил яг энэ судалгааг зайлшгүй яг энэ хоолоо өгч эхэлж байгаа учраас энэ судалгаа маань хэрэгтэй юм гэж үзээд бид нар НЭМҮТ-тэй хамтраад судалгааныхаа аргачлалыг боловсруулчихсан. Одоо 9 сард яг энэ судалгааг шинээр ингээд хийх гээд ингээд төлөвлөж байгаа.

Хоёрдугаарт нь бол дундын гал тогооны асуудал яригдлаа. Тэгэхээр та бүхэн мэдэж байгаа. Түрүүн сургуулийн 30 хувь нь стандартын шаардлага хангахгүй байна гээд. Тэгэхээр бид нар энэ стандартын шаардлага хангахгүй байгаа сургуулиудыг хэчнээн тоног төхөөрөмж аваад, хэчнээн зай талбайг нь нийлүүлэх гээд, өргөтгөх гээд ямар ч боломжгүй байгаа байхгүй юу. Тийм учраас бид нар дундын гал тогооны хувилбарыг оруулж ирж байгаа юм. Хууль дээр өөрөө юу гэж заалттай вэ гэхээр хоёр ба түүнээс дээш хичээлийн байртай, эсвэл дотуур байртай сургууль дундаа нэг гал тогоотой байна гэж үзэж байгаа юм. Тэгэхээр бид нар 680 гал тогоо байгуулж чадахгүй юм чинь эхний ээлжид дотуур байр, сургуулийн гал тогоог нэгтгэх боломж юу байна, хүчин чадлыг нь нийлүүлээд нэг том ийм нэг гал тогоо болгочихвол ингээд үргүй зардал гарахгүй юм биш үү гэсэн ийм чиглэлээр судалгаа хийж байгаа.

Хоёр дахь нь юу хийж байна гэхээр гурваас дөрвөн сургуулийн дунд дундын нэгдсэн гал тогоо байгуулаад ойр сургуулиудынхаа хооронд ингээд хагас боловсруулсан бэлэн бүтээгдэхүүн байдлаар үйлчлэх юм бол бид нар ядаж сургууль дээр бэлтгэгч байхгүй болно, тоног төхөөрөмж хэмнэгдэнэ, хүний нөөц хэмнэнэ. Тэгэхээр энэ чиглэлийн судалгаа тооцооллуудыг бид нар хийж байгаа. Удахгүй бас танилцуулна гэж бодож байна.

**Г.Дамдинням:** Мөнхцэцэг гишүүний асуусан хүүхдийн хоолны зардлыг эцэг, эхтэй хуваалцах чиглэл барина гэж танилцуулсан. Ажлын хэсгийн 2 дугаар микрофон, Цэдэвсүрэн дарга хариулъя.

**Л.Цэдэвсүрэн:** Өнөөдөр хүчин төгөлдөр мөрдөж байгаа сургуулийн өмнөх боловсролын хуульд бол энэ заалт нь байгаа юм. Цэцэрлэгийн хүүхдийн хоолны зардлын тодорхой хувийг эцэг, эхээс гаргуулна гээд. Тэгэхдээ энийг яагаад өнөөдрийг болтол хэрэгжүүлж чадахгүй байгаа юм бэ гэхээр бид нар хэд хэдэн удаа хэрэгжүүлэх гээд оролдсон. Оролдоод яг л тэр цаг моментод нь ээж, аавын карманаас хэдийг гаргах вэ, боломж нь юу байна, одоо нийгэм, улс даяараа инфляц ямар байна гээд л ингэж явсаар байгаад чадаагүй. Тэгээд өнгөрсөн оноос бага багаар судалгаа хийж үзэж байгаа юм, ер нь ээж, ааваас гаргавал яах вэ гээд. Тэгээд өнгөрсөн сарын дунд хавьцаа хүртэл судалгаа хийхээр ер нь бол судалгаанд хамрагдаж байгаа эцэг, эхчүүдийн бараг 70 хувь нь бол дэмжиж байгаа. Энийгээ сая Ерөнхийлөгчийн санаачилсан Улсын Их Хурлын тогтоолын төсөлд юу гэж оруулсан бэ гэхээр ерөөсөө ганцхан цэцэрлэгийн хүүхэд биш юм байна, цэцэрлэг, ерөнхий боловсролын сургууль, дотуур байр, мэргэжлийн сургалт үйлдвэрлэлийн төвүүдийн дотуур байрны хоолны мөнгийг яг л боломжит хэмжээнд нь нэмээд, тэгээд тэрний тодорхой хувийг эцэг, эхээс гаргуулах талаар сая тогтоолын төсөлд оруулчихсан. Хэрвээ энэ ингээд батлагдах юм бол бид нар энийгээ цааш нь бол аваад явна.

Мэдээж амьжиргааны баталгаажих түвшнээс доогуур орлоготой, бүтэн өнчин, хөгжлийн бэрхшээлтэй ч юм уу ийм эцэг, эхчүүд болон ийм хүүхдүүдээс бол мөнгө авахгүй, энийгээ төр бол цааш нь даадгаараа даагаад явна. Тэгээд хувиа яаж тогтох вэ гэдгээ мөн адил ямар хувилбараар тогтох вэ гэдэг дээрээ бол ярина. Одоо өнөөдрийн байгаа 2450 төгрөгийн 1500-ийг нь ээж аав, 1500-ийг нь засаг гэж бол ярихгүй байгаа. Магадгүй 2450-ийг аа, бид нар 5100 болгочих юм бол 3000-ыг нь улс, 2000-ыг нь ээж аав ч гэдэг юм уу хувилбарт судалгаануудаа бол нэлээн олон төрлөөр бол хийгээд ингээд ажиллаж байгаа.

**Г.Дамдинням:** Гишүүд асуулт асууж хариулт авч дууслаа. Хэлэлцэж байгаа асуудалтай холбогдуулж үг хэлэх гишүүн байвал нэрээ өгнө үү. Анужин гишүүнээр тасалъя. Балжиннямын Баярсайхан гишүүн.

**Б.Баярсайхан:** Маш чухал асуудлаар өнөөдөр Байнгын хороо хуралдаж байна. Энэ ажил маш олон жил үргэлжилж байгаа юм. Ер нь бол боловсролын салбар нь үдийн хоол болохоос өмнө үдийн цай байхад хэрвээ сэтгэлтэй, яг чиг хандлагатай ажиллаж чадах юм болбол хүүхдийн хоолыг шим тэжээлтэй өгч болдог гэдгийг энэ ШУТИС-ийн багш нар Боловсролын яамтайгаа хамтраад баталчихсан ийм асуудал байдаг. Бид 2016-20 оны хооронд тухайн үеийн Улсын Их Хурлын гишүүдэд бас энэ ажлыг ойлгуулах гэж олон удаагийн уулзалтыг хийж байсан. Үүний үндсэн дээр үдийн цай үдийн хоол болж өнөөдөр төр хүүхдийн боловсролын салбарт гэр орноосоо илүүтэйгээр яг энэ сургууль, цэцэрлэг, дотуур байрны хоолоор ингэж хүн болж байгаа олон мянган хүүхдүүдийн бас энэ эрүүл мэнд, хүнсний шим тэжээлийг ингээд хангах гээд ингээд явж байгаа.

Энэ дээр бол маш их асуудал байгаа. Сая яамныхан ярьж байна. Гал тогооны асуудал, хүүхэд яг ширээн дээрээ хооллох тэр заал, байрны асуудал, ялангуяа сум орон нутагт бол энэ маш хэцүү. Дээрээс нь өнөөдөр нийгмийг цочроосон энэ махны эрүүл мэндийн асуудал гарч ирээд өнөөдөр ер нь бол бид нар хүүхдэдээ яг тэр эрүүл махаар хоол хийж чадаж байна уу, үгүй юу? Үдийн цайг үдийн хоол болгоод тэр 1500 төгрөг нь яг хүүхдэдээ бүтэн хүрч чадаж байна уу, үгүй юу. Бид нар бага ангийн хүүхэд болон дунд ангийн хүүхдүүдэд яг тэр эд эсд нь хэрэгтэй шим тэжээлийг өгч чадаж байна уу, үгүй юу. Хүүхдийн хоолыг аа ингээд сургууль сургуулийнх нь захирал юм уу цэцэрлэг цэцэрлэгийнх нь эрхлэгч нь ингээд аваад явах энэ цагийг зогсоох ёстой юм уу үгүй юу гээд маш олон асуудлууд бидний өмнө тулгарч байна.

Хөгжингүй оронд бол үндэсний хэмжээнийх нь том компани нь эрүүл, аюулгүй байдал, сав баглаа боодлынхоо чанарыг хангасан ийм хоол, тэжээлээр хүүхдүүдээ хангаад явж байгаа. Бид нар сая КОВИД-ын үед сургууль, цэцэрлэг, дотуур байр амрахад хэчнээн олон хүүхдүүд шим тэжээлийн дутагдалд орж, боловсролын салбар энэ олон мянган хүүхдийг авч явсныг мэдсэн. Гэхдээ энэ салбар дотроо өнөөдөр цэгцлэх асуудал бол маш их байна. Нэгдүгээрт, би хувийн цэцэрлэгүүдийн хувьсах зардлыг хууль бусаар аваад байгаа хүүхдийн тоо, нэмээд байгаа энэ асуудал бас төрд маш их ачаа нэмж байгаа гэдгийг удаа дараа хэлж байгаа. Энэ асуудлыг яам анхаарч өгөөч ээ.

Хоёрдугаарт, өнөөдөр боловсролын салбарт IT-гийн технологи хэрэгжээд олон жил болсон. Одоо эцэг, эхчүүд мөн яамныхан маань сургууль, цэцэрлэг, дотуур байранд хүүхдүүд юу идэж байна гэдгийг өнөөдрийн энэ IT-гийн технологиор бид нар шийдэх боломжтой. Жишээлбэл хүүхэд карттай байгаад өнөөдөр пирошки идээд байна уу, эсвэл өөр шим тэжээлтэй хоол идээд байна уу гэдгийг харах боломжтой бөгөөд төрөөс өгч байгаа хувьсах зардал яг бүтнээрээ хүүхдэд очиж байна уу гэдгийг бас мэдэх шаардлагатай байгаа юм.

Гуравдугаарт, хамгийн чухал нь Боловсролын яам энэ дээрээ бас эрэл хайгуул хийгээч ээ. Одоо сургууль, цэцэрлэг барих гэдгээсээ илүү маш том орчин үеийн шаардлага хангасан лабораторитой ялангуяа хүүхдийн хоолны шим тэжээл, махны эрүүл аюулгүй байдлыг шинжилж судалж байдаг тэр цогц лаборатори чинь хэрэгтэй болоод байна шүү дээ. Энийг та нар оруулж ирэхэд гадаад харилцаагаа ашиглаач ээ. Яагаад би ингэж яриад байна вэ гэхээр, хүүхэд болгонд очиж байгаа хоолны чинь орц норм, шим тэжээлийн асуудал бол өнөөдөр та нар алийг нь ч мэдэхгүй байгаа. Ёстой сэтгэлтэй хүн нь сайн тогооч хийгээд хүүхдийг хайрлаж байгаа байх, сэтгэлгүй хүмүүс нь бол тэгс ингэсхийгээд өнгөрч байгаа байх. Тэгэхээр энэ хөгжингүй орнуудад чинь сургуулийн хүүхдүүдийн хоолны махны бэлдцийг хүртэл бэлдэж өгдөг үндэсний том компани нь юм уу, эсвэл аж ахуйн нэгжүүд нь байгаад байна шүү дээ. Тэрэндээ яг тэр кали, тэр маханд ямар шим тэжээл байх ёстой юм, ахлах ангийн хүүхдүүдэд ямар порцоор яах юм. Тэгэхгүй бол, энэ бэлдцийг хийлгэхгүй бол өдөр тутам хүүхдэд өгч байгаа хоолны нэр төрөл чинь ч гэсэн маш бага байгаад байгаа байхгүй юу. өдөр болгон котлет хийгээд суугаад байх тийм завтай тогооч нь байна уу, байхгүй юу, тийм ээ. Тэгэхээр энэ боловсролын салбарын гал тогоог шинэчлэх, хүүхдийн хоолны шим тэжээлийг сайжруулах нь ирээдүйн Монгол Улсын иргэн эрүүл байх энэ гол ажил учраас энэ рүү номер нэг анхаармаар байна. Яг одоо доор Монгол Улсын Ерөнхийлөгчийн ивээл дор Хүнсний аюулгүй байдлын талаар үндэсний хэмжээнд том чуулган болж байна. Энэ дээр бол сургуулийн хоолны шим тэжээлийг ярьж байгаа маш олон аймаг байна. Тэгээд үр дүнтэй ажиллахыг хүсье.

**Г.Дамдинням:** Баярсайхан гишүүн бас авууштай их олон санал, үг хэллээ. Анужин гишүүн.

**П.Анужин:** Сая төрийн нарийн ч өөрөө хэлж байна даа. Сургуулийн хүүхдүүдэд хоолны тэр бүтээгдэхүүнүүдийг ханган нийлүүлж байгаа нэртэй ченж гэж. Энэ үнэхээр үнэн үг. Бид нар ингээд мах мах нийлүүлж байгаа нэртэй, тэгээд мэргэжлийн хяналт гэсэн худлаа үнэн бичигтэй, хувь хүний гараас гар дамжиж байгаа хор болсон махыг өнөөдөр хүүхдүүддээ өгч байгаа нь үнэн. Энэ бол үнэн хүнс. Ханган нийлүүлэлт нэртэй үйлдвэрлэгчээс аваад голд нь нэмээд сургуульд хүргэж өгдөг, хүүхдийн хоолон дээр бизнес хийдэг ийм байгууллагууд ажиллаж байгаа нь үнэн. Нөхцөл байдал бол өнөөдөр ийм байгаа. Бид нар шийд гаргалгаа, гарц гаргахын төлөө Боловсролын яамныхан сайн ажиллаж байгаа. Ажиллахгүй байна гэж хэлэхгүй. Үүний төлөө явж байгаа. Тэгэхдээ хий эргээд байна. Маш их хий эргэж байна. Яаж ч чадахгүй байна. Үүний нэг тод жишээ болбол сая төсөв дээр хүүхдийн хоолны энэ хуулийг хэрэгжүүлэх мөнгийг л төсөв дээр хассан шүү дээ. Та нар бүгд мэдэж байгаа. 2.3 тэрбум төгрөгийг хүүхдүүдийн хоолноос хассан.

Энэ маань юу гэж байгаа юм бэ гэхээр хоол хүнс гэж юу байдаг юм бэ гэдэг соён гэгээрэл үнэхээр энэ ард түмэнд, энэ улсад алга. Хоол хүнс гэдгийг ээжийн л мэддэг юм, хоол хүнс гэдгийг авгай ярьдаг сэдэв, Их Хурал чуулган энэ өндөр түвшинд бол хоол хүнсийг ярьдаггүй гэж ойлгож байна шүү дээ. Гэтэл өнөөдөр хоол хүнснээс ангид байдаг, хоол хүнс огт иддэггүй, хэрэглэдэггүй хүн энэ хорвоо дээр байдаггүй. Бид нар бүгд хоол хүнсний хамааралтай. Гэтэл бид нар энэ хүүхдээ хооллох гээд нэг талдаа зүтгээд байдаг төр засаг, Их Хурал нь, ард иргэд нь тэр байтугай сургуулийн захирлууд ойлголтгүй байна шүү дээ. Түмээ дарга мэдэж байгаа. Сургуулийн захирлууд нь энэ хуулийг явуулж болохгүй шүү гэчихсэн явж байгаа шүү дээ. Өөрсдөө бүр эсрэг. Яагаад гэвэл сургуулийн захирлууд энэ гал тогооны түрээсээс ашиг олдог, өөрсдөө. Бүр мафижчихсан, сүлжээ болчихсон. Тэгээд энэ хуулийг явуулж болохгүй гээд ингээд ярьж байгаа ийм эмгэнэлтэй дүр зураг өнөөдөр байгаа.

Тийм учраас хоол хүнс гэдэг ямар чухал юм бэ гэдэг соён гэгээрлийн ажлыг Соёлын яамтайгаа, тэр хүмүүсийг соён гэгээрүүлнэ гээд байгуулагдсан яамтайгаа нийлээд зохих газрууд нийлээд энэ соён гэгээрлийн ажил дээр бол үнэхээр анхаарах шаардлагатай байна. Дээрээс нь тэр айх хэрэггүй. Одоо жишээ нь эцэг, эхээс нь тодорхой хэмжээний мөнгийг гаргаад төр гаргахаа гаргаад хүүхдэд илүү сайн хоол өгье гэдэг судалгааг хийсэн байна. Энэ бол зөв шүү дээ. Бид нар тэгээд л нэг хүүхдэд оногдох мөнгийг өндөр тавьчихаар, өндөр байна гэж айгаад л ингээд үнэн байдлыг хэлж чаддаггүй. Тэгвэл улс нь 3000 төгрөг гаргаад өгөхөд өөрийнхөө карманаас 1000 юм уу, 2000 төгрөг өдөртөө нэмээд хүүхдэдээ сайн хоол өгчихье гэсэн энэ эрэлт хэрэгцээ байж л байгаа. Дэлхийн олон орнууд энэ журмаар бас шийдээд явдаг. Тэгэхээр энэ чухал оночтой шийдвэрүүдээс бас аймааргүй байна. Хэрэгтэйг нь хэрэгжүүлээд явах үнэхээрийн шаардлагатай байна. Тэгээд энэ хуулийн ерөөсөө гол амин сүнс нь юу вэ гэхээр хүүхдийн хоолноос бизнес, ашиг хардаг хандлагыг л хамгийн түрүүнд зогсоох явдал шүү дээ. Энэ явдал зогсохгүй байна нийгэмд. Ерөөсөө хүүхдийн хоолон дээр л бизнес хийчих гээд л. Одоо сургууль дундын гал тогоотой болъё л гэж байна. Энэний чинь тендерийг одоо бас нэг юм авах гээд л. Тэгээд л энэ чинь аль хэдийн ингээд тэрүүгээр гүйгээд явж байгаа, нийлүүлчих гээд.

Гэтэл хоол хүнсний ямар ч мэдлэггүй улс эх орны ирээдүй болсон хүүхдүүдийн эрүүл мэндийн суурь үзүүлэлт дээр би энэ ажлыг хийх гэж байна гэсэн ямар ч сэтгэлгүй. Ингээд л ийм л юм Монголд болдог болохоор хий эргээд байна гэж хэлж байгаа юм. Тэгэхээр хэдүүлээ энэ хий ирэхгүйн төлөө яаж ажиллах вэ? Үүнийг бол соён гэгээрэлтэй л хамт явна. Ингэж байж л энэ амжилтад хүрнэ гэдгийг хэлэх гэсэн юм. Тэгээд би түрүүн үндэсний хүнс үйлдвэрлэгч нарын тухай асуудал хөндсөн. Жишээ нь Финланд улсад яадаг вэ гэвэл Финландын хамгийн алдартай шоколадны компани хүүхдүүдийнхээ хоол хүнсийг нийлүүлж өгдөг. Өөрсдөө шим тэжээлтэй чанартай хоол хүнсний тэр татаасыг гаргадаг гэсэн үг л дээ. Хариуд нь яадаг вэ гэхээр Финландын ард түмэн түүнд баярласнаа илэрхийлж, тэр шоколад өөрөө маш нэр хүндтэй, тэрийг авсан хүн бүхэн бидний хүүхдүүдэд, оюутнуудад багш нарт шим тэжээлтэй хоол өгч байгаа юм гэдэг энэ өгүүлбэр дандаа явж байдаг. Ийм сэтгэл зүрхтэй үйлдвэрлэгч би байгаа л гэж итгэж байна. Тэгэхээр эд нарыгаа уулзуулж үндэсний хэмжээнд ярьж, байнгын давталттайгаар ярьж байж л одоо энэ сайхан үетэй золгох байх. Түүнээс биш та бид нар асуулт хариулт, яаж хуулийг хянах гэж одоо зөндөө л гүйж байна. Тэгэхдээ хий эргээд байна. Бид нар яагаад Нобелийн шагнал, Энхтайваны шагналыг энэ хоол хүнсний асуудал авсан юм бэ гэдгээс авхуулаад л ярих хэрэгтэй байна шүү дээ бид нар өнөөдөр.

**Г.Дамдинням:** Би бас хэдэн үг хэлчихье. Манай гишүүд бас их авууштай санал санаачилгуудыг гаргаж байгаа. Нэгдүгээрт бол Монгол Улсын Ерөнхийлөгчөөс эхлээд бүгдээрээ энэ төрийн бүхий л институцийн хүрээнд энэ хоол хүнсний аюулгүй байдал, эрүүл ахуй, монгол хүн Монголынхоо дотоодын хоол хүнсээр хангагддаг байх тухай асуудлыг ярьж байгаа. Энэний нэг хамгийн чухал хэсэг бол өсвөр үе, Монгол орны ирээдүй болж байгаа энэ сургууль, цэцэрлэгийн орчинд өсөж бойжиж байгаа хүүхдүүдийн хоол хүнстэй холбоотой асуудал байгаа. Мэдээж ойлгомжтой эрүүл мэндийн асуудал нэгдүгээрт явна. Хоёрдугаарт одоо манай эрдэмтэн мэргэдийн хийсэн судалгаагаар энэ хоол хүнсний хангамжийг бий болгосноор өөрөөр хэлбэл Үдийн цай, Үдийн хоол гэдэг хөтөлбөрүүд хэрэгжиж эхэлснээр хүүхдүүдийн сургалтын чанар огцом нэмэгдсэн ийм үр дүн гарч байгаа. Дотоодод ч, гадаадад ч байна. Тэгэхээр энэ бидний хувьд бол бас асар чухал ийм онцлогтой зүйл.

Тийм учраас манай Байнгын хороо энэ дээр ажлын хэсэг гаргаж ажиллуулж байгаа юм. Манай Улсын Их Хурлын гишүүн Анужин гишүүний санаачилгаар түүний ахалсан Адъяасүрэн, Аубакир, Баярсайхан, Ганхуяг, Жаргалмаа, Ундрам, Чинзориг нарын гишүүдийн орсон Монгол Улсын Их Хурлаас 2019 оны 5 дугаар сарын 30-ны өдөр баталсан Ерөнхий боловсролын сургуулийн хоол үйлдвэрлэл үйлчилгээний тухай хуулийн хэрэгжилтийг шалгаж санал, дүгнэлт гаргах, шийдвэрийн төсөл боловсруулах үүрэг бүхий ажлын хэсэг манай Байнгын хорооноос 2021 оны 4 сарын 27-ны 3 дугаар тогтоолоор батлагдаад ажиллаад явж байгаа. Явцын дунд тайлангаа нэг удаа танилцуулчихсан. Ажлын хэсэг цаашаа үргэлжлүүлээд ажиллах чиглэлийг бол Байнгын хорооны даргын хувьд өгч байна, Анужин гишүүн ээ. Улсын Их Хурлын тухай хуулийн заалт тодорхой заалтуудын хүрээнд. Энэ ажлын хэсэг ажиллахдаа дараах зүйлсийг бас анхаармаар байна.

Нэгдүгээрт, энэ хоолны зардлын норматив хэмжээг өсгөх хүрээнд ер нь ямар арга хэмжээ авах юм, хууль эрх зүйн орчинд нь засгийн түвшинд нь, яамны түвшинд нь ямар арга хэмжээ авах вэ гэдэг чиглэлд анхаарах хэрэгтэй байна.

Хоёрдугаарт, хүнсний хомстол, түүхий эдийн үнийн өсөлт нөлөөлөх юм бас их байх юм байна шүү дээ. Энэ чиглэлд зоорийн аж ахуй эрхэлдэг аж ахуйн нэгжүүдэд ямархуу урамшууллыг өгч байх ёстой юм. Энийг хэрхэн дэмжих юм төрийн зүгээс, ямар шийдвэрээр, магадгүй татвар хураамжийн хүрээнд ч юм уу шийдэх ёстой байх.

Гуравдугаарт, түрүүн Жаргалмаа гишүүний гаргасан их оновчтой санал байгаад байгаа юм. Нийгмийн бодлогын байнгын хороон дээр ч яригдаад байгаа. Өнөөдрийн бас Ерөнхийлөгчийн зохион байгуулж байгаа энэ хүнсний аюулгүй байдалтай холбоотой томоохон чуулган дээр хүртэл яригдаж байгаа. Хүүхдийн хоол хүнсний аюулгүй байдлын талаар Хүнс, хөдөө аж ахуйн яам, Боловсрол шинжлэх ухааны яам, Мэргэжлийн хяналтын ерөнхий газар болон бусад холбогдох төрийн байгууллагуудын хүрээнд хамтарсан уулзалт зөвлөгөөн, ажлуудыг хийж санал дүгнэлт боловсруулж бас энэ ажлын хэсгийнхээ хүрээнд Байнгын хороонд танилцуулах хэрэгтэй.

Дараа нь 6-12 дугаар ангийн хүүхдүүдийн хоолны асуудлыг бид нар орхигдуулсан байна гэж түрүүн энэ яамны танилцуулсан танилцуулга дээр гарч байна. Энэ бол үнэн. Бид нар эхний ээлжид энэ хуулийн хэрэгжилтийг хангах хүрээнд үе шаттайгаар төсвийнхөө хэмжээнд бий болгоё гээд. Бага ангиуд дээр нь төвлөрөөд яваад байхаар нөгөө хэсэг нь хаягдаж байгаа асуудал байгаа юм. Тэгэхээр яам энэ дээрээ анхаараад ажлын хэсэг бас энэ дээр нэлээн анхаараад ажиллах хэрэгтэй байна.

Яамны гаргаж байгаа бас яг хэрэгжүүлээд болчихмоор байгаа нэг санал бол үнэн л дээ, өнгөрсөн жил шийдвэр гараад Монгол Улсын Засгийн газрын тухай хуульд өөрчлөлт ороод Хөдөлмөр, нийгмийн хамгааллын яаманд байсан Мэргэжлийн сургалт үйлдвэрлэлийн төвүүдийг бид нар бас Боловсролын яамандаа татаж авсан байгаа юм. Тэгээд Боловсролын өргөн баригдчихсан байгаа багц хуулийн хүрээнд энэ том хүчийг боловсон хүчнийх нь хувьд өөрөөр хэлбэл, хоол зүйч тогоочдынх нь хүрээний хувьд хэрхэн ерөнхий боловсрол, сургуулийн өмнөх боловсролын салбарт хүчийг нь татаж оруулах талаар яамтайгаа хамтарсан судалгаа шинжилгээ хийж, бас танилцуулах чиглэлд өгөгдөж байна.

Худалдан авах ажиллагааны ерөнхий хуулийн хүрээнд энэ ерөнхий гэрээ гэдэг юмыг хийх асуудлыг ер нь энэ хоол хүнсний чиглэл дээр нь авах зэрэг энэ арга хэмжээнүүдийг Улсын Их Хурлын ажлын хэсгийнхээ хүрээнд холбогдох яам, Тамгын газруудтай хамтарч ажиллаж Байнгын хороонд санал дүгнэлтээ боловсруулж танилцуулах үүрэг чиглэлийг өгч байна.

Ингээд өнөөдөр Байнгын хороогоор хэлэлцэх асуудлыг хэлэлцэж дууслаа. Байнгын хорооны хуралдаанд идэвхтэй оролцож ажилласан эрхэм гишүүд болон ажлын хэсгийн бүрэлдэхүүнд талархал илэрхийлье. Өнөөдрийн байнгын хорооны хуралдаан өндөрлөснийг мэдэгдье. Баярлалаа.

ДУУНЫ БИЧЛЭГЭЭС ХУРАЛДААНЫ

ДЭЛГЭРЭНГҮЙ ТЭМДЭГЛЭЛ БУУЛГАЖ,

ХЯНАСАН: ШИНЖЭЭЧ                                                                   Б.БАТГЭРЭЛ